Buaya Gergasi Yang Menguasai Daratan Pada Zaman Triassic

Jika anda takut buaya, anda pasti tidak akan mahu berada pada zaman terdahulu, malah sebelum zaman dinosaur pun, anda akan berdepan dengan haiwan seakan buaya tetapi bukan sahaja sebesar beruang, malah boleh berjalan tegak dan laju tidak seperti buaya serta hidup hanya di darat.

Tahukah anda suatu ketika dahulu, terdapat moyang kepada buaya pernah memerintah darat. Dan antara mereka merupakan pemangsa terunggul, raja zaman Triassic. Mereka bukanlah dinosaur tetapi merupakan kumpulan haiwan tersendiri, Pseudosuchia.

Hidup pada zaman Triassic 251.9 juta tahun dahulu ketika awal Mesozoic, kumpulan tersebut ini dinamakan saintis sebagai Pseudosuchia yang bermaksud “buaya palsu” dan hal ini kerana hanya mempunyai ciri-ciri  seperti buaya tetapi hakikatnya bukanlah buaya.

Uniknya keluarga moyang buaya ini kerana tidak seperti buaya yang merangkak, kaki mereka berdiri tegak dan posturenya keadaan “pillar-erect”, menjadikan rupa serta pergerakan mirip kepada Dinosaur.

Malah ada juga spesis yang beradaptasi untuk berjalan hanya dua kaki seperti theropod dan burung. Kebanyakan mereka juga tidak berenang di air dan hanya berjalan di darat tidak seperti buaya, sememangnya buaya darat pernah hidup suatu zaman dahulu.

Ironinya pula Pseudosuchia dijadikan “branch-based taxon” atau dalam bahasa mudah, tunjang dahan dalam susur galur filogeni untuk mengumpulkan kesemua haiwan dari superclade archosaur yang lebih rapat kepada buaya daripada burung. Kelakarlah boleh kata ayam yang kita makan setiap hari adalah saudara kepada buaya.

Menariknya pula tidak semua merupakan pemangsa kerana ada juga yang hidup sebagai herbivor seperti kumpulan Aetosauria dan genus Revueltosaurus. Ini menunjukkan diversiti keluarga haiwan ini mendominasi alam Triassic dari karnivor pemangsa ke herbivor pemakan tumbuhan.

Salah satu herbivor tersebut adalah Aetosaur. Aetosaur mempunyai ciri seperti kebanyakan buaya seperti perisai osteoderm tetapi juga ada ciri yang tiada pada buaya seperti kepala kecil, muncung seperti khinzir serta gigi berbetuk pepahat. Ada teori berpendapat Aetosaur seperti Desmatosuchus menggali tanah untuk mencari tumbuhan-tumbuhan lembut.

Fosil-fosil Aetosaur banyak ditemui di Eropah, Amerika dan sebahagian Afrika dan India, menunjukkan taburan haiwan ini luas. Terdapat banyak spesis Aetosaurs, kebanyakannya kecil seperti Typothorax dan Stagonolespis yang bersaiz hanya 2 hingga 3 meter. Tetapi ada juga dari golongan Aetosaur yang besar seperti Desmatosuchus

Desmatosuchus merupakan salah satu Aetosaur, antara aetosaur yang terbesar dengan panjang 4.5 meter dan badannya berperisai dan berbentuk seperti tong. Bukan sahaja ianya kelihatan seperti buaya malah mempunyai tambahan dua scute besar yang berbentuk tajam tumbuh menghala kebelakang, unik kerana ciri tersebut tiada dalam Aetosaur lain seperti Typothorax.

Sama ada untuk perlindungan atau sebagai alat menarik perhatian pasangan masih dalam kajian. Desmatosuchus juga hidup berkumpulan berdasarkan banyak fosil yang ditemui dari Dockum Group di Texas. sepertimana kebanyakan haiwan herbivor sekarang. Bayangkan kalau anda lihat sekumpulan haiwan sebegini berkeliaran tengah-tengah malam di lebuh raya.

Ada juga herbivor seperti Revueltosaurus yang hidup di akhir zaman Triassic di Kawasan yang sekarang New Mexico dan Arizona. Saiznya kecil hanya mencecah 1 meter dan kelihatan lebih kepada biawak daripada buaya. Meskipun merupakan herbivor, rupanya tidak pula seperti Aetosaur serta giginya pula lebih mirip kepada gigi ornithiscian dinosaur.

Malah pada awal jumpanya fosil gigi tersebut, saintis beranggapan bahawa gigi tersebut berasal dari dinosaur dan hanya dengan penemuan tengkoraknya saintis mengetahui bahawa ianya milik specimen dari Pseudosuchia. Perbezaan ini meletakkan Revueltosaurus unik dan bukan dalam kumpulan Aetosauria. Boleh dikatakan Revueltosaurus memenuhi niche Iguana sekarang.

Kebanyakan kumpulan Pseudosuchia adalah karnivor dan merupakan pemangsa yang memburu haiwan-haiwan purba seperti dicynodonts serta dinosaur awal. Malah ada spesis yang merupakan pemangsa terunggul yang mendominasi rantaian makanan teratas sekali ketika zaman Triassic. Salah satu kumpulan Pseudosuchia ini adalah dari kumpulan Rauisuchidae.

Raiusuchian merupakan haiwan pemangsa dan ada antara mereka boleh mencecah hingga 6-meter atau lebih. Salah satu raiusuchian yang terkenal adalah Postosuchus. Postosuchus dinamakan sedemikian kerana spesimen haiwan tersebut mula dijumpai di Post, Texas membawa makna ”buaya dari Post”.  Specimen dewasa mencapai ketinggian sekitar 1.2 meter serta 4m panjang) dari muncung kepala ke hujung ekor dan anggaran berat 250 hingga 300 kg . Ia mempunyai tengkorak yang dibina secara besar-besaran dengan gigi seperti keris dan bentuknya mirip kepada theropod seperti Tyrannosaurus rex.

Tidak boleh dinafikan bahawa Postosuchus merupakan  salah satu pemangsa puncak kawasannya semasa Triassic, lebih besar daripada pemangsa dinosaur kecil pada zamannya (seperti Coelophysis). Mangsanya bukan sahaja dari haiwan yang besar seperti dicynodonts dan aetosaur malah memburu banyak makhluk lain yang lebih kecil daripada dirinya sendiri (seperti dinosaur awal). Unik dalam raisuchian ini ada juga golongan yang berjalan kaki dua, termasuk Postosuchus. Banyak bukti mengatakan kaki dan pinggul mempunyai ciri-ciri mirip seperti theropod, menjadikan Postosuchus haiwan yang sememangnya berjalan dua kaki atau “obligate biped”. Postosuchus menjadi terkenal setelah ianya antara watak haiwan yang pernah muncul dalam siri televisyen “Walking with Dinosaur”.

Postosuchus sememangnya haiwan pemangsa yang amat besar, tetapi ia bukan salah satu daripada pemangsa terbesar dalam kalangan moyang buaya yang pernah ditemui. Dari kumpulan Prestosuchidae pula, Saurosuchus dari Ischigualasto Formation di Lembangan Ischigualasto-Villa Unión di barat laut Argentina dan Prestosuchus dari Santa Maria Formation, Brazil merupakan antara pemangsa dalam Pseudosuchia.

Meskipun tiada spesimen besar lengkap ditemui, analisis dari serpihan tengkorak haiwan-haiwan tersebut mendapati haiwan tersebut berukuran antara yang antara spesimen besar beukuran dari 2.5 ke 7 meter panjang mampu mencecah melepasi saiz beruang, menjadikan mereka antara pemangsa darat terbesar di awal dan pertengahan zaman Triassic.

Malah terdapat juga Raisuchid Fasolasuchus yang dianggarkan saiznya berdasarkan analisis serpihan fosil tengkorak mencecah 8 hingga ke 10 meter panjang mengatasi prestosuchid serta menjadikannya pemangsa terbesar yang pernah hidup selain dari theropod. Malah anggaran saiznya mengalahkan beruang kutub yang merupakan karnivor terbesar yang masih hidup kini.

Sememangnya penemuan-penemuan sebegini menunjukkan bahawa di awal zaman kewujudan dinosaur malah sebelum itu lagi berates-ratus juta tahun dahulu, raksasa-raksasa lain sudah mendominasi alam Bumi. Sepertimana kepupusan Dinosaur membolehkan mamalia berkembang, pupusnya juga kebanyakan Pseudosuchia pada akhir zaman Triassic membawa kepada kebangkitan zaman Dinosaur pada era Mesozoic. Tentunya menarik melihat “buaya darat” sebegini jikalau ianya masih hidup di zaman sekarang bersama-sama dengan buaya air.

RUJUKAN:

Nesbitt, S.J. (2011). “The early evolution of archosaurs: relationships and the origin of major clades” (PDF). Bulletin of the American Museum of Natural History. 352: 1–292. doi:10.1206/352.1. hdl:2246/6112. S2CID 83493714

Parker, W. G., Irmis, R. B., Nesbitt, S. J., Martz, J. W., & Browne, L. S. (2005). The Late Triassic pseudosuchian Revueltosaurus callenderi and its implications for the diversity of early ornithischian dinosaurs. Proceedings. Biological sciences, 272(1566), 963–969. https://doi.org/10.1098/rspb.2004.3047

Parker W. G. (2016). Revised phylogenetic analysis of the Aetosauria (Archosauria: Pseudosuchia); assessing the effects of incongruent morphological character sets. PeerJ, 4, e1583. https://doi.org/10.7717/peerj.1583

Sulej, T. (2005). A new rauisuchian reptile (Diapsida: Archosauria) from the Late Triassic of Poland. Journal of Vertebrate Paleontology 25(1):78–86.

Chatterjee, Sankar (1985). “Postosuchus, a new Thecodontian reptile from the Triassic of Texas and the origin of Tyrannosaurs”. Philosophical Transactions of the Royal Society of London. Series B, Biological Sciences. 309 (1139): 395–460. doi:10.1098/rstb.1985.0092.

Weinbaum, J. C. (2013). “Postcranial skeleton of Postosuchus kirkpatricki (Archosauria: Paracrocodylomorpha), from the upper Triassic of the United States”. Geological Society, London, Special Publications. 379: 525–553. doi:10.1144/SP379.7. S2CID 129092753

Heckert, A.B.; Lucas, S.G.; Krzyzanowski, S.E. (2002). “The rauisuchian archosaur Saurosuchus from the Upper Triassic Chinle Group, Southwestern U.S.A., and its biochronological significance” (PDF). In Heckert, A.B.; Lucas, S.G. (eds.). Upper Triassic Stratigraphy and Paleontology. 21. New Mexico Museum of Natural History and Science Bulletin. pp. 241–247.

Desojo, Julia Brenda; Baczko, María Belén von; Rauhut, Oliver W. M. (2020-02-18). “Anatomy, taxonomy and phylogenetic relationships of Prestosuchus chiniquensis (Archosauria: Pseudosuchia) from the original collection of von Huene, Middle-Late Triassic of southern Brazil”. Palaeontologia Electronica. 23 (1): 1–55. doi:10.26879/1026. ISSN 1094-8074

Artikel dikirimkan oleh Narewa untuk The Patriots.


Kiyai Salleh – Mimpi Ngeri Bintang Tiga

Selepas
Jepun menyerah kalah pada akhir Perang Dunia Kedua (WWII), keadaan ini
menyaksikan kewujudan vakum kuasa di Tanah Melayu yang menyaksikan pengganas
komunis keluar dari hutan dan memerintah negara selama 14 hari. Tindakan kejam K0mun!s
seperti membunuh penduduk awam, merosakkan kemudahan awam dan membakar rumah
penduduk menimbulkan kemarahan penduduk sekaligus mendorong kepada tindak
balas. Salah satu daripada figura yang melawan ancaman mereka ini ialah Kiai
Haji Mohd Salleh Abdul Karim.

Kiai
Haji Salleh dilahirkan pada tahun 1916 di Tanjung Olak Batu, Bukit Pasir, Muar.
Semasa mudanya, beliau banyak menimba pengetahuan dengan beberapa orang guru
termasuk seorang guru di kampung isterinya iaitu Kayu Ara Pasong, Pontian.
Antara guru beliau ialah Haji Hussein, Haji Alias dan Haji Adam Samsu di
Kampung Raja, Pagoh dan Haji Abdul Fadhil Abu Bakar Banten, seorang ulama yang
turut mengajarkan beliau Wirid Khaujakan.

Sebut
pasal ini, ada satu anekdot menarik yang dikongsikan oleh penulis biografi
‘Penghulu, Panglima, Kiyai Salleh Abd Karim’, Siti Patonah Muashot, 77. Pada
satu ketika, isteri beliau iaitu Hajah Basariah Abdul Latif menuntut cerai
dengannya kerana sudah tidak tahan dengan sikap suaminya yang terlalu mengikut
darah muda. Pada mulanya, hasrat isterinya mahu dituruti oleh Kiai Haji Salleh.
Bagaimanapun, pada satu malam, beliau bermimpi berjumpa seorang ulama yang
menasihatinya agar membatalkan hasratnya itu dan turut mengajarkannya beberapa
ayat suci al-Quran sebagai panduan hidup, salah satunya semasa melawan ancaman
Bintang Tiga.

Selepas
melarikan diri dari Singapura selepas WWII tercetus, Kiai Haji Salleh memilih
membina kehidupan baru di Parit Gantung, Batu Pahat termasuk menjalankan
perniagaan penukaran barang. Tetapi semua itu berubah selepas Jepun menyerah
kalah pada akhir perang. K0MUN!S yang keluar dari hutan mula bermaharajalela
sekaligus mengancam kehidupan orang awam khususnya di Batu Pahat. Dan ini
termasuklah membunuh mana-mana individu yang disyaki bersubahat dengan Jepun
dan golongan ulama dengan kemuncaknya pada Ogos dan September 1945. Menurut Ahli
Persatuan Sejarah Malaysia Negeri Johor, Dr Md Akbal Abdullah, tindakan Bintang
Tiga ini bertujuan melemahkan kedudukan orang Melayu sekitar Batu Pahat dan
Muar sekaligus membolehkan mereka mempengaruhi orang Melayu menerima fahaman
komunisme dan Marxisme.

Enggan
membiarkan situasi itu berterusan, Penghulu Mukim Empat, Kari Md Saat atau
Penghulu Kari cuba mengumpul kekuatan penduduk untuk menyerang balas tetapi
gagal. Keadaan ini menyebabkan penduduk kampung mencadangkan nama Kiai Haji
Salleh untuk mengetuai penentangan berikutan ketinggian ilmu agama dan ilmu
kebatinannya. Selepas dilantik, beliau mengumpul sukarelawan pahlawan tetapi
hanya 38 orang sahaja yang tampil berikutan masih ada yang sangsi dengan
kewibawaannya. Kesemua 38 orang ini dikumpulkan di rumahnya dan mereka
mengadakan persiapan termasuk persiapan berbentuk rohani.

Menurut
waris salah seorang anggota Selempang Merah iaitu Mohd Radhi Jamhari, 33, arwah
bapanya yang juga bekas imam Masjid Tongkang Pechah, Allahyarham Jamhari Mohd
Said merupakan antara pengikut Kiai Haji Salleh. Allahyarham Jamhari turut
menceritakan antara amalan anggota Selempang Merah sebelum turun bertarung
ialah sentiasa berzikir, berpuasa, sentiasa menjaga solat, bacaan Surah Yaasin
dan pelbagai ayat suci al-Quran sebagai amalan sepanjang masa. Kiai Haji Salleh
turut menetapkan beberapa pantang larang yang perlu dipatuhi mereka sebelum
mahu bertempur. Persediaan mereka turut dibantu oleh Hajah Basariah yang turut
dikenali dengan sisi kewarakannya dan mempunyai ilmu kebatinan yang tinggi
termasuk menyediakan selempang merah untuk pengikut suaminya.

Serangan pertama Selempang Merah berlaku di Kangkar Senangar, Parit Sulong. Komunis yang bersenjatakan senjata api cuba menembak mereka tetapi gagal. Ini kerana tembakan mereka banyak dihala ke atas kerana menyangka Kiai Haji Salleh dan pengikutnya gergasi bersaiz pokok kelapa. Situasi tersebut dimanfaatkan mereka dan satu persatu K0mun!s m4ti dengan parang yang seakan-akan terbang memburu mangsanya. Menurut Dr Mohd Akbal, pihak K0mun!s menceritakan mereka melihat tentera Selempang Merah bak gergasi yang datang dengan kekuatan ribuan orang padahal kekuatan sebenar mereka tidak lebih daripada 100 orang. Kejayaan Kumpulan Selempang Merah tersebar ke seluruh Batu Pahat dan Muar sekaligus menguatkan keyakinan orang Melayu terhadap kepemimpinan beliau menentang K0mun!s. Selepas itu, lebih banyak serangan dilancarkan di Bukit Naning dan Air Hitam, Muar serta Semerah dan Parit Ju, Batu Pahat.

Usaha mereka memerangi ancaman Bintang Tiga ini turut diselangi usaha perdamaian dari Kiai Haji Salleh bagi membolehkan keamanan kembali dicapai. Tetapi komunis yang ketakutan dan berkeinginan membalas dendam membalas dengan menyerang rumah-rumah orang Melayu dan memb*n*h beberapa penghulu. Hilang sabar dengan kerenah mereka, Kiai Haji Salleh merancang menyerang kubu kuat Bintang Tiga di pusat bandar Batu Pahat iaitu Bandar Penggaram. Kumpulan yang berpangkalan di Bagan ini kemudiannya disertai oleh ratusan orang Melayu dari Batu Pahat dan Muar.

Tatkala mereka bersiap sedia hendak menuju ke Bandar Penggaram, Pegawai Daerah Batu Pahat ketika itu, Dato Onn Jaafar tiba di situ dan memujuk mereka membatalkan hasratnya itu. Ini berikutan hasil pertemuannya dengan masyarakat Cina di situ sebelum bertemu dengan Kiai Haji Salleh, mereka bimbang jika kumpulan Selempang Merah tiba di Penggaram, bandar tersebut akan menjadi padang jarak padang tekukur dan ramai akan m4t! berikutan ketinggian ilmu kebatinan yang dimiliki anggota Selempang Merah. Tambah Siti Patonah, Dato Onn juga punya sebab sama iaitu menyelamatkan keluarganya daripada menjadi mangsa kekejaman Bintang Tiga sekiranya dapat memujuk Selempang Merah membatalkan serangan.

Selepas serangan ke atas Bandar Penggaram dibatalkan, Kiai Haji Salleh menyertai Dato Onn menghadiri mesyuarat bersama penghulu-penghulu mukim, ketua-ketua masyarakat Cina dan ketua Bintang Tiga di Dewan Perniagaan Cina di Jalan Rahmat. Hasil mesyuarat menyaksikan semua pihak bersetuju menghentikan semua bentuk provokasi dan serangan. Sejak itu, Batu Pahat dan Muar kembali aman seperti sediakala. Sebagai menghargai jasa Kiai Haji Salleh, Sultan Johor ketika itu, Sultan Ibrahim ibni Sultan Abu Bakar menitahkan beliau dan Dato Onn mengadap baginda di Istana Besar Johor Bahru pada 26 Disember 1945. Baginda berkenan menganugerahkan gelaran Panglima kepada Kiai Haji Salleh dan menitahkannya mengambilalih jawatan Penghulu Empat menggantikan Penghulu Kari yang meninggal dunia pada Julai 1945.

Selain
menjadi tokoh yang bertanggungjawab mengembalikan keamanan Muar dan Batu Pahat,
Kiai Haji Salleh juga merupakan antara tokoh Johor yang bangkit menentang
gagasan Malayan Union menerusi kerjasamanya dengan Dato Onn. Dengan statusnya
sebagai seorang ulama, tidak hairanlah beliau juga amat menitikberatkan soal
pendidikan terutama dalam kalangan orang Melayu. Menerusi hasil derma orang
ramai, beberapa sekolah dapat didirikan termasuk Sekolah Seri Laksana, Sekolah
Seri Chomel dan Sekolah Seri Cantik. Sekolah-sekolah ini masih wujud hingga
hari ini walaupun selepas diambilalih oleh pihak kerajaan.

Pada
tahun 1955, Sultan Ibrahim berkenan mengurniakan gelaran Pingat Ibrahim Sultan
(PIS) kepada Kiai Haji Salleh pada September tahun berkenaan. Empat tahun
kemudian atau lebih tepat 21 April 1959, beliau kembali ke rahmatullah pada
usia 43 tahun selepas diserang penyakit radang paru-paru di Hospital Besar
Johor Bahru.

SUMBER

1.
Noh, Mohamed Farid. (2016). Selempang Merah bangkitkan semangat lawan komunis.
Berita Harian. https://www.bharian.com.my/node/141989

2.
Noh, Mohamed Farid. (2016). Amukan Panglima Salleh lenyapkan kekejaman komunis.
Berita Harian. https://www.bharian.com.my/node/142279


Misteri Kehilangan Elisa Lam

31 Januari 2013 mungkin sekadar tarikh biasa tetapi bagi keluarga Elisa Lam, ada sesuatu yang menggusarkan mereka. Anak perempuan kesayangan mereka hilang pada tarikh berkenaan selepas menginap di Cecil Hotel, Los Angeles dan tidak dapat dikesan oleh pihak berkuasa.

Dan sebaik perkara ini dibawa ke pengetahuan Jabatan Polis Los Angeles (LAPD), satu maklumat menakutkan timbul iaitu rakaman kamera keselamatan hotel. Anda boleh lihat di pautan di bawah:

Dalam rakaman tersebut, Lam dilihat masuk ke dalam lif dan menekan semua butang lif. Dia sentiasa keluar dan masuk dari lif, kadangkala menjengah keluar seketika beberapa kali seolah-olah mahu memastikan dirinya tidak diikuti sesiapa. Setelah itu, barulah dia masuk ke dalam lif.

Pada minit-minit terakhir video, Lam berada pada penjuru kiri lif sambil menggerakkan tangannya mengikut isyarat rawak. Yang pasti, satu-satunya individu dalam lif tersebut ialah wanita malang itu. Video tersebut yang dilepaskan oleh LAPD untuk membantu pencarian ditonton jutaan orang dan tersebar sehingga ke China dan Kanada.

Sebelum peristiwa itu, Lam merupakan seorang pelajar Universiti British Columbia di Vancouver dan dalam perjalanan melakukan kembara solonya sekitar kawasan pantai barat Amerika Syarikat. Bagaimanapun, kembaranya kurang disenangi keluarganya berikutan sejarah isu bipolar dan kemurungan yang pernah dihadapinya.

Justeru bagi meredakan kebimbangan mereka, Lam bersetuju menghubungi mereka setiap hari bagi memberitahu ibu bapanya, David dan Yinna Lam bahawa dia dalam keadaan selamat. Dan pada tanggal 31 Januari 2013 itulah, bila puteri kesayangan mereka tidak menghubungi mereka, keluarga Lam tahu ada sesuatu tak kena menimpanya.

Satu-satunya individu yang melihat Lam kali terakhir ialah pemilik kedai buku The Last Bookstore, Katie Orphan. Orphan memberitahu pihak berkuasa wanita malang itu membeli buku dan muzik sebagai cenderamata untuk keluarganya di Vancouver.

Penemuan mengejut

Dua minggu berlalu, pekerja penyelenggaraan hotel Santiago Lopez diarah pihak pengurusan untuk memeriksa tangki air di bahagian tingkat bumbung hotel. Ini berikutan ramai tetamu Cecil Hotel mengadu air mereka berbau pelik dan mengalami masalah tekanan air rendah.

Sebaik memeriksa tangki air hotel, alangkah terkejutnya Lopez melihat sekujur badan yang tidak bernyawa terapung dalam tangki berkenaan. Dia pasti wanita yang m4ti itu ialah tetamu hotel yang hilang, Lam.

Bagi membantu proses pengeluaran m4yat, air tangki dikosongkan sebelum pihak bomba memotong bahagian tepi tangki bagi mengeluarkan Lam yang berukuran lima kaki empat inci itu. Penemuan tersebut menggemparkan Los Angeles dengan ramai tertanya-tanya siapa yang meletakkan wanita itu dalam tangki atau punca kem4tiannya.

Selepas proses b3dah siasat dijalankan, koroner menemui beberapa jenis ubat yang digunakan Lam untuk merawat gejala bipolarnya. Tetapi anehnya, tiada satu elemen alkohol atau dadah ditemui dalam sistem badannya. Malah, tiada sebarang kesan lebam atau luka ditemui pada m4yat. Justeru, laporan forensik yang difailkan koroner menimbulkan lebih banyak soalan berbanding jawapan.

Ada mengatakan ubat anti-kemurungan yang diambilnya menjelaskan kelakuan pelik Lam semasa berada dalam lif. Kenyataan ini disokong oleh pengurus hotel Amy Price semasa memberi keterangan di mahkamah. Dalam keterangannya, Lam diletakkan di bilik hostel bersama beberapa penginap lain tetapi dipindahkan ke bilik perseorangan selepas ramai penginap mengadu tidak tahan dengan kerenah peliknya.

Namun, itu masih tidak menjelaskan apa sebenarnya yang berlaku. Disebabkan inilah, ibu bapa Lam kemudiannya memfailkan saman terhadap Cecil Hotel kerana bersikap cuai sehingga membawa kepada kem4tian puteri mereka. Namun, pihak hotel melawan saman berkenaan atas alasan mereka tidak pernah terfikir ada orang akan mengakses tangki air mereka.

Alasan mereka disokong oleh keterangan Lopez dan ketua jurutera hotel, Pedro Tovar. Lopez memberitahu untuk mengakses tangki air di tingkat bumbung hotel, dia perlu menaiki lif ke tingkat 15 sebelum menaiki tangga ke bahagian bumbung. Dari situ, dia perlu mematikan penggera tangki dan memanjat platform tangki sebelum menaiki satu lagi tangga untuk sampai ke bahagian atas tangki.

Dari situlah, Lopez baru perasan ada sesuatu yang tidak kena. Dia berkata, “Saya mendapati hac tangki air utama terbuka dan melihat seorang wanita berbangsa Asia terbaring dalam air dengan jarak 12 inci dari bahagian atas tangki.” Justeru menurut Lopez, mustahil Lam memasuki tangki tanpa disedari sesiapa.

Sementara Tovar pula memberitahu agak sukar bagi tetamu mengakses bahagian berkenaan tanpa mencetuskan penggera. Jika penggera berbunyi, ia sudah pasti disedari bukan saja di bahagian lobi tetapi dua tingkat atas hotel. Dan hanya kakitangan hotel saja yang boleh mematikan penggera.

Selepas menimbang semua keterangan saksi, Hakim Mahkamah Agung Howard Halm memutuskan kem4tian Lam sebagai kem4tian mengejut kerana ia berlaku di kawasan yang tidak boleh diakses oleh tetamu. Dengan itu, permohonan saman yang dikemukakan keluarganya juga ditolak.

Inspirasi American Horror Story: Hotel

Tatkala semua mata tertumpu kepada kes saman keluarga Lam terhadap Cecil Hotel, tidak ramai tahu hotel ini menyimpan sejarahnya yang tersendiri. Hotel tersebut dilabel sebagai hotel paling berhantu di Los Angeles sehingga menjadi inspirasi musim keenam American Horror Story ciptaan Ryan Murphy.

Sejak dibuka pada tahun 1927, Cecil Hotel dibelenggu 16 kes kem4tian mengejut dan tidak dapat dijelaskan dan peristiwa paranormal yang aneh. Salah satu kes kem4tian yang dikaitkan dengan hotel berkenaan ialah kes pembvnvhan Elizabeth Short atau Black Dahlia pada tahun 1947. Short dikatakan minum di bar beberapa hari sebelum dia ditemui m4ti oleh pihak berkuasa.

Cecil Hotel juga dikatakan pernah menjadi pilihan tempat penginapan penjenayah k3jam seperti pembvnvh bersiri. Salah seorang bekas penginapnya ialah Richard Ramirez atau Pengintai Malam/Night Stalker yang mengg4nas pada tahun 1985.

Ramirez menginap di tingkat atas hotel dan dikatakan selalu membuang pakaian berd4rahnya di luar hotel sebelum berjalan kembali ke hotel dalam keadaan separuh bogel. Bagaimanapun, disebabkan situasi hotel yang bercelaru ketika itu, tidak ramai sedar tentang kelakuan peliknya itu. Selain Ramirez, Cecil Hotel juga pernah dihuni oleh Penc3kik Vienna/Vienna Strangler, Jack Unterweger.

Disebabkan pelbagai peristiwa berd4rah ini, ramai menyangka hotel ini sepatutnya dirobohkan. Tetapi hotel tersebut diberi status sebagai bangunan warisan oleh Majlis Bandaraya Los Angeles kerana ia dibuka pada tahun 1920-an, era sama yang menyaksikan permulaan industri perhotelan di Amerika Syarikat.

Sehingga hari ini, misteri kem4tian Lam masih tidak dapat dijelaskan. Yang pasti, obsesi orang ramai terhadap misteri kem4tiannya itu akan terus bertambah dari semasa ke semasa.

RUJUKAN:

Ishak, Natasha. (2019). The Unsolved Mystery Behind The Disturbing D3ath Of Elisa Lam. All That’s Interesting. https://allthatsinteresting.com/elisa-lam-d3ath


Lonelygirl15 : Kisah Gadis Popular Yang Tidak Wujud

Dalam satu senarai yang dikeluarkan Toptenz, siapakah orang popular di dunia yang sebenarnya tak pernah wujud, mereka menyenaraikan Lonelygirl15 dalam senarai mereka.

#Lonleygirl15 sensasi Youtube

Pada 2006, seorang gadis berusia 15 tahun telah membukan satu saluran youtube peribadi berbentuk vlogger. Selain daripada nama Lonelygirl15, beliau memperkenalkan dirinya sebagai Bree.

Lonelygirl15 adalah gadis remaja yang innocent. Dia mula melabel dirinya sebagai ‘dork’ dalam episod Dorkiness Pervails. Beliau memberitahu membuka channel itu kerana bosan dengan kawasan tempat tinggalnya.

First Blog: — https://youtu.be/-goXKtd6cPo

Beliau terus menjadi kegilaan ramai remaja dan juga lelaki yang mahu melihat gadis comel dengan imej periang serta kening yang cantik. Dia memberitahu dia seorang gadis yang kesunyian terutama sekali selepas balik sekolah.

Ketika itu tiada medium media sosial yang kuat seperti hari ini untuk mempromosikan gadis ini. Namun secara perlahan-lahan Lonelygirl15 menjadi tumpuan dan ikutan di Youtube. Ada yang menjadi gila dan sanggup menunggu episod baru di cyber cafe.

Youtube ketika itu dianggap orang sebagai tempat tengok video kucing. Lonelygirl15 telah mengubah persepsi itu kerana dia ternyata membuat sesuatu yang lebih luar biasa dengan Youtube dan kamera di hadapannya.

#SENSASI YOUTUBE

Jika pada hari ini, Lonelygirl15 pastinya sudah menjana puluhan juta dollar kerana populariti beliau. Anda bayangkan bebudak gamers macam Pewdepie pun kaya raya dengan channel youtube diorang.

Dia seringkali memberitahu di youtube tentang perkembangan terbaru dan juga berkongsi laman myspace.

Selepas itu followers dia meingkat sangat mendadak dengan cerita beliau setiap hari menjadi perhatian. Ada yang cuba menghiburkan beliau dengan cuba mengajak keluar.

Myspace telah menjadi medium utama yang membantu menaikkan nama Bree.

Ada yang dari luar USA sanggup untuk datang ke tempatnya untuk luangkan masa makan malam bersama. Dia ada rakan baik bernama Daniel yang kerap muncul dalam video beliau.

#KESINAMBUNGAN

Selepas itu beberapa followers beliau mulai mengesyaki yang ‘girl next door’ ini adalah hoax. Tetapi ramai yang menyerang beberapa forum yang menuduh Bree sebagai satu hoax. Bagi mereka ia tuduhan tak berasas kerana Bree memang real dan seorang gadis biasa.

Selepas itu Youtube menjadi salah satu saluran yang meningkat mendadak. Lagilah ramai pengikut Lonelygirl15. Video Bree yang paling laku ketika 2 lelaki l lipsyncing lagu tema Pokemon dan ia mendapat 24 juta tontonan. Rekod baru di youtube ketika itu.

Tetapi video itu telah dipadamkan. Mungkin Bree tak mahu 2 rakannya itu menjadi perhatian media dan hoax itu akan didedahkan.

Ia memang satu show yang menarik seperti tv show dengan episod yang bersambung.

#DI SEBALIK SKRIN

Selepas itu, kisah Lonelygirl15 didedahkan memang satu hoax. Bree adalah seorang pelakon profesional bernama Jessica Lee Rose yang berdarah New Zealand.

Syarikat penerbitan siri ini adalah Flinders dan ia bukannya seperti yang digambarkan pengikut Bree yang menggambarkan Bree sedang duduk bersendirian di hadapan laptop.

Dalam setiap episod ada berpuluh orang krew produksi di dalam bilik itu. Flinders memberitahu The Guardian, ia memang satu idea untuk mencipta satu siri di youtube. Ketika itu orang tak lihat Youtube sebagai medium yang baik untuk terbitkan drama bersiri.

Flinders mencari idea supaya orang sanggup luangkan masa di hadapan internet yang ketika itu masih ‘mahal’. Jika anda upload drama biasa, mungkin orang tak akan menontonnya.

Tetapi dengan seorang gadis yang hanya bercerita tentang daily life dia dengan wajah yang cantik dan menawan, orang akan menonton kerana ia berbentuk naratif dan interaktif.

Mereka menyusun plot cerita untuk 3 bulan dalam masa 2 minggu.

#KENAPA JESSICA LEE ROSE?

Jessica Lee Rose pada tahun lalu (2016) bersama-sama meraikan 10 tahun ulangtahun Lonelygirl15, bagi sesetengah orang ia adalah ulangtahung hoax internet paling dahsyat satu ketika dahulu.

Jessica memberitahu yang dia mendapat satu tawaran untuk beraksi di hadapan kamera di sebuah bilik dan ia di internet.

Awalnya dia menolak kerana risau ia mungkin satu scam terutama sekali pornografi. Memang sesuailah mereka pilih Jessica kerana dia memang seorang gadis agak innocent. Dalam 3 kali juga Jessica masuk audition sebelum terpilih.

Dengan ketika itu tida ada agensi lakonan lagi yang mendapat tahu tentang gadis ini, ia satu cv sangat kuat. Dahlah ada lesen profesional sebagai pelakon.

Ketika itu Jessica baru berpindah ke Los Angeles selepas menamatkan pengajian di Akademi Perfileman New York. Jessica Lee Rose dipilih selepas gadis ini ketika itu tidak begitu aktif di internet termasuk di Myspace. Jadi, sangat sukar untuk orang mencari siapakah Bree yang sebenar.

Selepas itu, Flinders menerangkan apa yang akan dia lakukan setiap episod dan dia menerima tawaran itu. Cerita ini disusun dengan watak Bree adalah gadis yang bersekolah dari rumah dan tidak memiliki ramai rakan.

Harinya lebih banyak diluangkan di hadapan komputer, membuat kerja rumah dan berjumpa dengan Daniel. Bree gadis yang minat dengan hiking, Sains dan Sejarah dan kerap menunjukkan rasa ingin tahu yang kuat.

Dia seorang yang happy go lucky dan menjaga pertururannya.

#CABARAN

Flinders telah cuba sedaya upaya memastikan Bree adalah ‘real’ di hadapan peminat beliau. Segala maklumat tentang tempat tinggal, ibu bapa dan sekolah diterangkan dalam bentuk yang penuh samar.

Sebab itulah Bree di’sekolahkan’ di rumah kerana ia langkag lebih baik untuk mengelak ada orang menjejak sekolahnya.

Flinders memaklumkan yang mereka sudah memaklumkan kepada Youtube tentang penerbitan itu untuk mengelakkan video itu dipadamkan kerana berbentuk hoax.

Selepas melihat kunjungan kepada channel itu semakin tinggi, Youtube telah menggalakan penerbitan itu supaya lebih kerap. Mereka juga mendapatkan khidmat profesional untuk mencipta laman Myspace yang menarik.

Ketika rakaman itu, Jessica Lee Rose sebenarnya berusia 19 tahun. Ramai viewers memang melihat dia jauh lebih tua daripada usia 16 tahun tetapi ramain juga peminat Bree mempertahankan gadis ini.

Watak Daniel dipegang oleh seorang bartender, Yousef Abu-Taleb. Wataknya untuk memastikan audien percaya yang Daniel adalah kawan yang boleh menjaga Bree dan boleh dipercayai. Memang sengaja diwujudkan beberapa momen yang agak ‘sweet’ di antara mereka.

Ayat pertama dalam episod pertama:

“Hi guys! so this is my first video blog, I’ve been watching for a while and I really like some of you guys on here.”

“My name is Bree, I’m 16 …”

Latar belakang Bree adalah bilik seorang remaja yang penuh dengan rona serta anak patung. Sebenarnya, ia adalah studio Flinders. Beberapa episod pertama menggunakan cara yang sama, gadis manis yang bercerita tentang kehidupan seharian di hadapan kemera dan mencari rakan di internet. Bree kemudian memperkenalkan Daniel.

Ramai mulai komen tentang kecomelan dan kepetahan Bree.

Di belakang tadbir, penerbit rancangan itu, Beckett memerah otak unutuk memastikan video itu menarik tontonan lebih tinggi setiap episod. Lalu, mereka melantik pegawai media yang membantu Bree membalas kalau boleh setiap komen.

Itu adalah tips yang diberikan youtube, untuk meningkatkan enggagement dengan penonton. Beckett meletakkan misi,

“Jika kita berjaya mendapat tontonan tertinggi mingguan, barulah kita boleh mendapat tontonan tertinggi bulanan.”

Sambutan luar biasa diterima. Pada pertengahan 2006, Bree telah mengemaskini ceritanya setiap 2 hari kerana peningkatan itu.

#ALTER-EGO

Bree kemudian muncul dalam episod yang emosi untuk membuktikan yang dia adalah remaja yang ada emosi. Dia memanggil ibu bapanya ‘suck’. Bree juga mengambil kesempatan memberitahu yang dia tertanya-tanya apakah agama ibu bapanya? Dia menjelaskan ia misteri.

Cara ini membuatkan ramai orang menasihati Bree untuk tidak biadapd dengan ibu bapanya kerana mereka kenal Bree bukan gadis seperti itu. Taktik yang mewujudkan unsur misteri, tentang agama ibu dan ayahnya juga telah menjadi salah satu cara untuk meningkatkan keinginan orang untuk berkomentar.

#TERUS MENARIK TONTONAN

Daripada 100,000 views setiap video untuk seminggu, Bree telah berjaya meningkatkan tontonan lebih sejuta seminggu.

Flinders ketika itu memang melihat mekanisme vlogger ini akan mampu membuat duit dan menjangkakan akan ramai yang akan bermanfaat daripada youtube.

Namun Flinders memberitahu mereka sudah meletakkan isu kantoi itu dalam buku mereka. Lambat laun orang akan tahu. Namun untuk Bree, mereka anggap ia berjaya kerana sangat lama gadis itu berjaya meyakinkan youtubers meskipun ada beberapa orang sudah syak itu satu hoax.

Krew Flinders akan cuba counter back komen yang mempertikaikan identiti Bree. Macam cybertroopers la.

Satu forum telah diwujudkan oleh peminat lonelygirl15 dengan ada perbicangan tentang isu hoax ini. Menariknya, ia sebenarnya dicetuskan oleh Flinders. Mereka yang paling banyak bertanya dan mengemukakan hujah bawah Bree adalah hoax.

Dengan respon daripada peminat lain, mereka akan dapat tahu apa yang membuatkan orang merasakan ia hoax. Ada yang komen tentang beberapa aspek di bilik Bree dan cara Bree bercerita.

Komen ini akan diambil oleh Flinders untuk dibincangkan dalam mesyuarat mereka dan ia akan diperbaiki mereka dalam episod seterusnya. Jadi, amat sukar melihat kesilapan ataupun kejanggalan yang sama dalam episod akan datang.

Selepas itu, beberapa wartawan dan organisasi mulai memburu Bree. Ye la, kan dah popular. Namun apa yang dilakukan wartawan ini membuatkan populariti channel Lonelygirl15 semakin mencanak.

#PERHATIAN MEDIA ARUS PERDANA

Beberapa wartawan media arus perdana yang besar mulai menulis teori, bahawa bunyi di dalam video itu mirip dengan bunyi dalam drama, filem ataupun teater.

Ada yang sanggup menganalisis video tentang pencahayaan yang dianggap terlalu bagus untuk seorang gadis biasa. Ia adalah pencahayaan seorang profesional.

Mereka juga melihat ada satu tingkap yang hampir pecah ada cahaya. Ia sengaja diwujudkan kerana tak mahu menampakkan sumber utama cahaya itu.

Seperti biasa Flinders berterusan cuba berhadapan dengan detektif ini. Namun segalanya semakin sukar apabila ada gambar Jessica Rose di Myspace didakwa terlalu mirip dengan Bree.

Bree menjelaskan itu adalah saudaranya di UK dan siap bersumpah. Jessica juga ditangkap gambar ketika sedang membeli bunga. Sukar untuk dia keluar sekarang ini.

#NOTHING TO LOSE

Namun akhirnya Beckett memberitahu pasukan penerbitan beliau yang mereka sebenarnya sudah berjaya sangat jauh dalam penerbitan itu. Tiada apa yang perlu mereka risaukan.

Mereka menjadi antara syarikat pertama yang menjana pendapatan berjuta dollar menerusi video online, tiada orang yang melakukannya ketika itu.

Tidak lama selepas itu ada beberapa peminat Bree telah mengemukakan bukti yang Bree adalah fake. Mereka membongkar IP dan juga Myspace Jessica Lee Rose.

Rose memberitahu wartawan selepas itu ia agak menakutkan apabila mengetahui dirinya diburu oleh orang yang benar-benar boleh mengesan IP komputer dan Myspace beliau.

Ketika itu dia masih muda dan tak pernah terfikir tentangnya.

“Mereka memberitahu saya di komen yang mereka sudah tahu nama sebenar saya. Ketika itu saya mulai takut dan bertanya, adakah selepas ini orang akan membenci saya.”

#TAMATNYA RIWAYAT BREE THE LONELYGIRL15

Selepas bertahan lebih 2 tahun, akhirnya Lonelygirl15 dibongkar sebagai hoax. Watak Lonelygirl15 dimatikan dengan cara agak kejam. Dia menjadi korban kepada agama pelik yang dipercayai dianuti ibu bapanya. Dipercayai Bree ada darah anak dara yang dikehendaki.

Korang layan episod akhir di sini, tapi benda ni hoax la, macam cilaka:

Jessica Rose memberitahu dia merindui siri itu dan menganggap ia sebahagian daripada hidupnya.

Siri ini telah menjadi inspirasi kepada ramai vloggers terutama gamers untuk menjana duit dengan youtube. Selepas itu ramai yang menjana berjuta dollar daripada vlogger.

Mereka juga mengakui, Lonelygirl15 adalah salah satu inspirasi mereka untuk memulakan channel sendiri.

Jessica memberitahu, ramai juga yang masih meminta dia berlakon dan membuat vlog sendiri di youtube.

Namun Jessica berkata:

“Nak handle instagram pun akak susah.”

Abu Taleb masih lagi aktif di channel beliau sendiri. Beliau juga menyatakan Lonelygirl15 telah mengubah hidupnya.

Ketika Flinders mengambil keputusan untuk mendedahkan yang Lonelygirl15 adalah satu drama dan ia bukan personel yang wujud, ramai juga fans kecewa.

Jessica Lee Rose faham akan kesedihan dan kekecewaan mereka.

Ini video latest Jessica Lee Rose, masih comel jugak akak ni.

Itulah kisah hoax yang paling sensasi di youtube satu ketika dahulu. Lonelygirl15 adalah nama popular yang tak pernah wujud dalam dunia sebenar seperti mana Allegra Coleman, Uncle Sam, David Manning, Jack Dawson, Gorillaz dan juga si Hatsune Miku.


Tular Regopantes: Tribute Aku Buat Petani Indonesia

2, 3 hari ni kerap pula video ringkas mengenai Regopantes berlegar-legar di alam maya. Ia adalah sebuah aplikasi mudah alih yang menawarkan khidmat pembelian hasil ladang secara terus kepada pengguna. Regopantes masih lagi sebuah aplikasi yang baru namun semakin mendapat tempat di hati warga Indonesia.

Bukan aplikasi ini yang hendak aku utarakan kerana idea ini sebenarnya bukan baru, cuma di Malaysia, senario perladangan dan pertanian sayur-sayuran ini tidak sama seperti di Indonesia. Oleh itu, jika mahu melakukan perkara yang sama di Malaysia, selesaikanlah dahulu isu ‘supply’ kerana ‘demand’ itu sentiasa ada.

Penulisan aku hari ini lebih kepada pengalaman dan pengamatan aku tentang pertanian secara kecil-kecilan di Pulau Jawa. Dalam lipatan sejarah, kita tahu tentang wujudnya pelbagai kerajaan agraria di Indonesia. Majapahit yang mempunyai kekuatan maritim, terhad atau tidak itu terpulang atas pendapat masing-masing, dianggap sebagai sebuah kerajaan agraria yang unggul.

Bumi Jawa yang dari masa ke semasa dilanda letupan gunung berapi dilimpahi rahmat dengan tanah yang amat subur dan sumber air tawar yang amat banyak. Tanahnya hitam dan lembut. Boleh dikatakan baja organik yang ditabur hanyalah sekadar ‘makanan tambahan’ untuk tanah yang sudah amat segar dan subur. Oleh itu, kawasan tanah tinggi di pulau ini sering dipugar untuk dijadikan lot-lot tanaman bersuhu rendah seperti kentang, teh, kobis, bawang, ubi kentang, lobak dan lain-lain lagi.\

Di pergunungan sekitar Karanganyar, Merbabu, Merapi, Dieng dan banyak lagi, kita boleh lihat aktiviti pertanian tanah tinggi ini. Yang menariknya, pertanian di sini rata-rata dipelopori oleh pekebun kecil yang tidak memiliki tanah yang luas. Seperti juga di negara kita, hasil tani ini ke pasaran terbuka melalui orang tengah yang sedia menanti bersama lori-lori kecil mereka.

Ketika di Selo, di kaki Gunung Merbabu dan Gunung Merapi, aku dapat melihat puluhan lori kecil sudah berbaris panjang dengan kepala lori mengarah ke Solo. Hampir kesemua penduduk kawasan ini bercucuk tanam dan kehidupan mereka amat sederhana. Ngablak, seperti di dalam video ringkas Regopantes pula berada di bahagian Barat Laut Gunung Merbabu. Senarionya sama sahaja dengan Selo daripada pengamatan aku.

Di Jumprit, aku melihat petani-petani membanting tulang empat kerat membuat batas dengan menyusun batu-batu besar, ia bukan suatu pekerjaan mudah. Kebanyakan mereka tidak menggunakan jentera moden, kederat semata-mata.

Di Karanganyar, aku melihat kaum ibu menggendong kayu untuk dibawa ke kebun. Mereka mendaki kaki gunung, bukan tanah yang landai. Ini bukan kerja mudah.

Banyak lagi ‘kejadian’ yang dapat aku lihat sepanjang perjalananku, dan aku kagum dengan kesungguhan mereka meneruskan kelangsungan hidup.

Sepanjang aku berkelana di bumi Indonesia, ini adalah sisi kehidupan yang tidak pernah aku ceritakan. Acap kali aku melihat golongan petani ini menghabiskan masa mereka bergurau senda tika waktu sengkang, tidak terlalu dibelenggu dengan kehendak dunia yang semakin moden dan menekan hidup. Murahnya mereka melemparkan senyuman dan pertolongan tiap kali aku memerlukannya. Padaku, mereka ini wira sebenar dalam pengembaraanku.

Atas sebab ini jugalah aku gembira adanya usaha untuk meningkatkan pendapatan para petani dan pekebun kecil di sana. Harapan aku Regopantes cukup stabil untuk memberi khidmat kepada mereka yang terlibat dalam program ini.

Aku pernah jadi petani, aku tahu apa rasanya.


Putera Charles: Putera Mahkota British Yang Tertua

Kehidupan awal

Putera Charles atau nama panjangnya, Charles Philip Arthur George dilahirkan di Istana Buckingham pada tanggal 14 november tahun 1948. Charles merupakan putera sulung kepada pasangan diraja Puteri Elizabeth dan Putera Phillip (1921– 2021). Putera Charles juga merupakan cucu sulung kepada Raja dan Permaisuri Great Britain ketika itu, Raja George IV (1895 – 1952) dan Elizabeth Bowes-Lyon (1900 – 2002). Ketika masih bayi, Charles diletakkan dibawah jagaan nendanya susulan keberangkatan bapanya bertugas di Malta sebagai anggota tentera laut diraja British.

Pada tahun 1952, sewaktu Putera Charles berumur tiga tahun, datuknya Raja George IV telah mangkat pada usia 56 tahun akibat kanser paru-paru. Oleh yang demikian, pada tanggal 2 Jun 1953, bertempat di Westminster Abbey, ibu Charles iaitu Puteri Elizabeth secara rasminya telah ditabalkan sebagai Ratu Great Britain  bagi menggantikan posisi bapanya yang menjawat jawatan tersebut sebelum ini. Pertabalan Ratu Elizabeth sebagai  Ratu Great Britain sekaligus meletakkan Putera Charles sebagai pewaris takhta Great Britain yang seterusnya. Sebagai putera sulung, Charles secara automatik menerima dan memegang gelaran Duke Of Cornwall, Duke Of Rothesay, Earl Of Carrick, Baron Of Renfrew, Lord Of The Isles, dan Prince  And Steward Of Scotland.

Pendidikan

Secara amnya, anak-anak diraja akan menerima pendidikan secara peribadi dan tertutup di istana dengan bimbingan tenaga pengajar peribadi. Namun, Pihak Istana Buckingham pada tahun 1955 telah mengumumkan bahawa Putera Charles akan menerima pendidikan di sekolah awam sepertimana kanak-kanak yang lain. Pada 7 November 1956, Putera Charles memulakan sesi pembelajarannya pada peringkat rendah di Hill House School yang terletak di bahagian barat London.

Seterusnya Putera Charles menyambung pendidikan peringkat menengah di dua buah sekolah dimana merupakan tempat bapanya, Putera Philip pernah melanjutkan pelajaran. Sekolah-sekolah tersebut ialah Cheam Preparatory School yang terletak di Berkshire, England dan sekolah berasrama penuh Gordonstoun School di Scotland. Dalam satu wawancara pada tahun 1975, Putera Charles amat memuji sekolahnya, Gordonstoun. Beliau menyatakan bahawa Gordonstoun telah mengajarnya banyak mengenai diri beliau dari segi kemampuan dan kelemahan seterusnya mengajar beliau untuk menerima cabaran serta berusaha.

Menurut tradisi keluarga, pewaris kepada takhta akan berkhidmat dalam angkatan tentera selepas tamat pengajian di peringkat sekolah. Walaubagaimanapun, Putera Charles telah mengubah ‘adat’ ini. Hal ini dikatakan demikian kerana, Setelah menamatkan pengajian di Gordonstoun pada tahun 1967, Putera Charles terus melanjutkan pengajiannya di peringkat universiti di Trinity College, Cambridge. Disini beliau mempelajari subjek seperti sejarah, arKeologi dan antropologi. Seterusnya, Putera Charles berjaya lulus dengan ijazah Sarjana Muda Sastera pada 23 Jun 1970 dan menjadi pewaris takhta pertama yang mendapat ijazah universiti.

Ditabal Sebagai Putera Wales

Mengikut catatan sejarah, Prince of Wales merupakan gelaran yang dikhaskan secara eksklusif kepada pewaris takhta  Inggeris. Secara ringkasnya, gelaran ini mula digunakan sejak tahun 1301, ketika Raja Edward I, berjaya menakluki dan menguasai wilayah Wales seterusnya melaksanakan hukuman mati keatas David III yang merupakan putera Wales berdarah Wales yang terakhir (1283). Seterusnya Raja Edward I mengurniakan gelaran tersebut kepada puteranya, Edward II.

Sejak dari itu, kebanyakannya tetapi tidak semua, putera sulung raja Inggeris telah dikurniakan gelaran Prince Of Wales. Gelaran ini secara khususnya akan dianugerahi oleh Raja atau Ratu Inggeris itu sendiri dan akan dikurniakan apabila tiba waktunya yang sesuai. Selepas itu, penerima atau Putera sulung tersebut akan ditabalkan sebagai Prince Of Wales. Namun, gelaran tersebut tidak lagi terpakai sekiranya seseorang Prince Of Wales itu telah ditabal menjadi raja Inggeris.

Putera Charles ditabalkan sebagai Prince of Wales dan Earl of Chester pada tarikh 26 Julai 1958 ketika berusia sembilan tahun. Walaubagaimanapun, upacara istiadat pertabalan tidak diadakan sehingga hingga 1 Julai 1969 apabila baginda mencapai umur 20 tahun. Upacara istiadat pertabalan Prince Of Wales disempurnakan di Caernarfon Castle dan disiarkan secara langsung menerusi kaca televisyen. Rakyat Wales amat mengagumi Putera Wales baharu mereka apabila menyaksikan baginda memberikan ucapan dalam bahasa ibunda mereka, bahasa Welsh.

Dalam ucapannya, Putera Charles menyatakan bahawa, beliau akan menerima gelaran, gaya kehormatan dan hak istimewa Principality of Wales dan Earldom of Chester. Kemudian, Putera Wales yang baru sahaja ditabalkan, mengangkat sumpah, seterusnya disambut dengan gembira oleh rakyat jelata yang berada di Caernarfon Castle.

Peranan utama Prince of Wales selain bertindak sebagai pewaris takhta, kedudukannya juga  bertujuan untuk menyokong kedudukan Baginda Ratu sebagai figura utama kebanggaan, kesatuan dan kesetiaan kepada negara sebagai alat penyatupaduan masyarakat tanpa mengira latar belakang dan status.

Perkahwinan dengan Lady Diana

Pasangan ini pertama kali bertemu pada tahun 1977. Pertemuan pertama mereka adalah sewaktu Putera Charles berkenalan dengan kakak perempuan Lady Diana, iaitu Lady Sarah. Dipendekkan cerita, pertemuan Ini diikuti dengan Lady Diana diundang  ke Istana Balmoral, bagi bertemu dengan keluarga Putera Charles. Sewaktu Lady Diana  berkunjung ke istana Balmoral. Beliau diterima baik oleh Ratu Elizabeth II, Putera Philip, dan Nenda Putera Charles. Selepas itu, Lady Diana dan Putera Charles sering bertemu satu sama lain selama kira-kira enam bulan dan akhirnya baginda melamar Lady Diana pada 3 Februari 1981 di Windsor Castle. Lady Diana menerima lamaran Putera Charles, namun pertunangan mereka dirahsiakan kepada awam buat beberapa minggu ke depan.

Pertunangan mereka diumumkan secara rasmi pada 24 Februari 1981, diikuti dengan sebuah wawancara eksklusif. Akhirnya, hari yang dinanti-nantikan oleh semua sudah tiba. Perkahwinan Putera Charles dengan Lady Diana berlangsung pada hari Rabu, 29 Julai 1981. Perkahwinan diraja ini berlangsung di Katedral St Paul di  Kota London, United Kingdom. Pengantin lelaki merupakan pewaris kepada takhta Inggeris manakala dan pengantin perempuan adalah ahli daripada kerabat Spencer. Oleh yang demikian, Majlis Perkahwinan ini disempurnakan dengan penuh adat istiadat bagi melambangkan kemegahan latar belakang pasangan ini.

Majlis Perkahwinan diraja ini mendapat liputan secara meluas dari dalam mahupun luar negara. Malah, ia turut diberi jolokan oleh media sebagai “fairytales wedding” dan “wedding of the century” dek kemeriahan dan kemegahan yang ditampilkan. Majlis perkahwinan ini dipertontonkan secara langsung di kaca televisyen dan anggaran penonton secara global adalah seramai 750 juta orang. Pesta-pesta jalanan diadakan di seluruh England bagi meraikan majlis perkahwinan yang gilang-gemilang tersebut.

Pasangan diraja ini menjalani kehidupan berumah tangga mereka di Istana Kensington, seterusnya di Highgrove House. Mereka dikurniakan dua orang cahaya mata iaitu Putera William yang lahir pada tahun 1982 dan Putera Henry pada tahun 1984. Namun, kaum kerabat dan rakyat jelata terkejut apabila pasangan ini memutuskan untuk berpisah pada tahun 1992 dan akhirnya bercerai pada tahun 1996. Penceraian ini berlaku selepas lima belas tahun mereka berkahwin.

Perkahwinan dengan Camilla Parker Bowles

Pada tahun 1970, Putera Charles dan Camilla bertemu buat pertama kalinya di Windsor Great Park sewaktu sebuah acara pertandingan polo diadakan. Selepas pertemuan itu, Mereka saling berdua-duaan. Namun, Putera Charles terpaksa meninggalkan Camilla buat sementara kerana dipanggil untuk bertugas bersama Angkatan Tentera Laut Diraja selama lapan bulan. Setelah kepulangan Putera Charles yang sudah selesai dengan tugasannya, baginda mendapat maklum bahawa Camilla sudah bertunang dengan jejaka lain.

Pada julai tahun 1973, Camilla mengahwini Andrew Parker Bowles yang merupakan seorang pegawai tentera berkuda diraja. Perkahwinan mereka dikurniakan dua orang cahaya mata, Laura Lopes and Tom Parker Bowles. Dipendekkan kisah, pada Januari tahun 1995, Camilla dan Andrew Parker Bowles mengumumkan bahawa mereka telah bercerai.

Pada Februari tahun 2005, Putera Charles dan Camilla mengumumkan bahawa mereka telah bertunang setelah 35 tahun sejak kali pertama mereka bertemu. Pada 9 April 2005, sebuah majlis perkahwinan diantara Putera Charles dan Camilla dilangsungkan dalam upacara sivil di Windsor Guildhall. Bagi mengekalkan Lady Diana kekal sebagai satu-satunya yang memegang gelaran Puteri Wales, Camilla mendapat gelaran Duli Yang Teramat Mulia The Duchess of Cornwall. Sehinnga kini perkahwinan mereka masih lagi bertahan.

Hobi dan minat
Putera Charles mempunyai hobi dan minat yang pelbagai. Hal ini dikatakan demikian kerana, baginda gemar bermain sukan Polo dan juga berseni di atas kanvas. Minat lain adalah seperti baginda amat mengambil cakna akan soal kesejahteraan golongan belia dan golongan kurang berkemampuan. Seperti yang dimaklumkan, Putera Charles merupakan seorang yang cintakan seni lukisan. Baginda akan menghabiskan masa dengan melukis setiap kali jadualnya mengizinkan. Kemudian, Lukisan baginda akan dijual dan hasilnya jualan akan disumbangkan ke Yayasan Amal The Prince of Wales.

Selain itu, Putera Charle juga akan meluangkan masanya dengan aktiviti berkebun. Biasanya, baginda akan berkebun di kebun organiknya yang terletak di Highgrove. Tambahan lagi, baginda juga merupakan seorang petani. sejak tahun 1985, Putera Charles telah menjalankan kegiatan perladangan dari rumah rehatnya, Gloucestershire yang berkeluasan 900 ekar.

Di sana, Baginda membekalkan hasil organik untuk jenama Waitrose Duchy Organic. Highgrove terbuka kepada orang awam untuk dikunjungi, kebiasaannya akan menerima hampir 40,000 pengunjung.

Selama bertahun-tahun juga, Putera Charles telah mengambil bahagian dalam pelbagai acara sukan termasuk perlumbaan, selam skuba dan belayar. Sehingga November 2005, Baginda berjaya mengumpul sejumlah wang dengan bermain polo dan wang yang diperoleh tersebut akan disumbangkan ke badan-badan kebajikan. Baginda akhirnya telah memutuskan untuk bersara dari sukan Polo setelah hampir 40 tahun berkecimpung.

RUJUKAN:
Brandreth, Gyles (2007). Charles and Camilla: Portrait of a Love Affair. UK: Random House.

“HRH The Prince of Wales”. Debrett’s. Archived from the original


Perancis Koyak Kerana Black Panther II Mendedahkan Sifat Penjajah

Filem Black Panther II sudah keluar pawagam bermula 11 November 2022. Tetapi macam biasa, Perancis sedikit ketinggalan – sekarang baru nak panas kerana ada satu babak yang buat mereka koyak. Bayangkan: dah lebih tiga bulan, baru nak koyak kerana filem fiksyen. Mesti baru layan di Disney+. Apa-apa pun, jom kita telusuri babak yang buat mereka marah tu.

Masa awal filem, kita disajikan lakonan Angela Bassett sebagai Queen Ramonda yang bersidang di United Nations. Babak tu tunjuk seorang pemimpin Perancis yang bising mahukan Vibranium. Babak ni yang Sebastien Lecornu dah panas. Yang buat dia betul-betul bengang? Babak terkemudian apabila tentera-tentera upahan Perancis ditangkap kerana menyerang outpost Wakanda. Ini yang betul-betul buat Lecornu bengang.

Babak berkenaan.

Lecornu ni adalah Menteri Tentera Perancis, yang menuduh Disney tunjuk “sisi palsu dan mengelirukan” pasal Tentera Perancis (Camut & Vela, 2023). Dia bengang sebab outpost berkenaan berada di Mali. Jadi dia cuba tegakkan benang yang basah mengatakan kerajaan Mali pernah minta bantuan Perancis lawan “pelampau Islam”. Kononnya Disney menghina 58 tentera Perancis yang terbunuh kerana cuba mempertahan Mali.

Kisah Separuh Masak

Sebastien Lecornu sebenarnya sedang menggilap imej Perancis guna naratif separuh masak. Pertama sekali, memang betul Perancis turun membantu Mali – tetapi datangnya Perancis membuka jendela baru di Mali, yang tiba-tiba kena berdepan dengan kemasukan banyak kumpulan tentera upahan macam Wagner Group misalnya. Wagner Group ni pula berpihak pada Rusia.

Maka sekarang kalian yang membaca sudah pasti boleh bayang sendiri: dua pihak luar yang berbeza kepentingan turun membantu sebuah negara melawan satu common enemy. Jadi sebenarnya mereka melawan common enemy atau bersaing kepentingan?

Apabila pihak luar mula masuk, Mali dihanyutkan sentimen anti-Perancis. Tiga minggu sebelum Perancis tamatkan operasi ‘bantuan’ mereka, Mali siap menghalau Duta Besar Perancis (BBC, 2022).

Ribuan orang Mali turun di ibu negara mereka bersorak kerana Duta Besar Perancis sudah dihalau, siap membakar patung Emmanuel Macron (Lorgerie, 2022). Maka persoalan yang perlu dibangkitkan: kalau betul Perancis turun membantu, kenapa rakyat Mali benci Perancis?

Wakanda Forever!

Sekitar abad ke-19, Perancis mula menjajah bumi Mali untuk menguasai pasaran kapas. Bumi Mali memang kaya dengan kapas. Jadi mereka datang membawa ‘pelaburan’. Tapi syaratnya? Petani-petani Mali wajib jual tanah mereka – sama ada suka atau tak, Perancis tidak peduli.

Maka kembali ke perbincangan asal:

Jadi sekarang elemen mana yang Black Panther II mengelirukan dunia? Kerajaan penjajah Perancis memaksa petani-petani Mali tanam kapas banyak-banyak tau. Bagus kan kapas ditanam banyak-banyak? Bagus untuk Perancis, yang tidak peduli langsung kalau rakyat Mali tiada beras, millet dan sorghum secukupnya.

Asalkan ada kapas. Ibaratkan kerajaan asing bakar semua bendang padi dan keringkan tanah tersebut untuk tanam sawit banyak-banyak. Kau rasa?

Memang itu perangai Perancis zaman dulu. Filem Black Panther teruk dikecam warga Black Americans kerana mensensasikan stigma anti-Afrika. Sebab apa? Baca lagi.

Stigma Yang Mengubah Black Panther I dan Black Panther II

Kalau cakap sekilas, kalian akan nampak serupa woke.

Nampak macam woke? Baca lagi. Kita tengok apa plot Black Panther.

Sepupu lawan sepupu. Stigma.

Sendiri lawan sendiri. Berpecah belah. Wakanda dengan Jabari. Stigma.

Gaduh diri sendiri. Wakanda T’Challa vs Wakanda N’Jadaka. Juga stigma.

Orang Melayu juga terdedah pada stigma begitu kronik. Melayu tikam Melayu. Ni half-truth sebenarnya. Pengamal stigma ni masih percaya yang Si Kitul adalah pengkhianat Melayu. Walhal sejak bila Si Kitul tu Melayu? When you repeat a fallacy so often, you’re bound to shape the penultimate truth. Penultimate, bukan ultimate.

Si Kitul Melayu. Pengkhianat Melayu. Apa-apa saja mesti Melayu. Seolah-olah bangsa Melayu ni jijik. Tak boleh percaya. Dan tambah kronik apabila naratif ni dihidupkan ikut landskap politik sekarang. Susah.

Memang betul. Ada jer pengkhianat dalam kalangan Melayu. Tapi saya nak tanya. Bangsa lain tiada pengkhianat?

Amerika Syarikat tu bersepah dengan pengkhianat. Tapi ada tak mereka sealirankan pengkhianat tu dengan naratif bangsa? Tiada. Atas roh yang sama tu lah dimainkan pada nama Wakanda.  Asal Melayu mesti pengkhianat… Asal Afrika, mesti paling tadah tak tolong bangsa sendiri. Asal Afrika, mesti secara tak langsung berkecuali taknak selamatkan anak bangsa sendiri.

Maka Black Panther II membawa perubahan – tunjuk sisi gelap bangsa lain. Kaitkan dengan naratif moden. Terus koyak Perancis, walhal itulah dosa mereka di Mali terdahulu. Yang peliknya Sebastien Lecornu tak cakap pun pasal tu. Fikir positif. Lupa kot?

Of course, ni hiburan jer. Tapi saya sentuh sikit eh. Kalau kau bawak 10 filem Melayu yang ikut naratif “Melayu pengkhianat” dan semuanya berjaya pecah panggung seantero dunia – kau rasa orang ramai akan fikir apa?

Melayu mulia? Tak.

Berita baik untuk korang! Buku-buku kami sekarang kami nak bagi diskaun untuk habiskan stok. Ini peluang korang beli di Shopee: https://shopee.com.my/thepatriotsasia

RUJUKAN:

BBC. (2022, Januari 31). French ambassador expelled from Mali.

Camut, N., & Vela, J. (2023, Februari 13). France slams Disney’s Black Panther over depiction of French troops. Politico.

Lorgerie, P. (2022, Februari 5). Thousands take to the streets of Bamako in anti-French protest. Reuters.


China Nak Bina Landasan Kereta Api 13 Ribu Kilometer Bawah Laut Ke USA

Pada tahun 2014, satu laporan Beijing Times mendedahkan impian China membina landasan keretapi laju bawah laut menghubungkan negara itu dengan Rusia, Kanada dan Amerika Syarikat. Mengikut draf awal projek, ia akan mempunyai landasan berukuran 13,000 km panjang dan memakan kos AS$200 bilion.

Sekiranya projek ini dapat direalisasikan, ia bakal memberi suntikan besar dari segi ekonomi, pelancongan dan perdagangan semua negara yang terlibat . Landasan keretapi ini akan dikenali sebagai Landasan China-Rusia-Kanada-Amerika Syarikat. Dan mengikut laporan tersebut, sudah wujud perbincangan dengan pihak Rusia tentang projek ini dan mereka yakin ia boleh direalisasikan dengan teknologi yang ada.

Bagaimanapun, projek Landasan China-Rusia-Kanada-Amerika Syarikat ini perlu mengatasi beberapa halangan sebelum ia dapat direalisasikan. Pertama, untuk terowong dasar laut merentasi Selat Bering, ia memerlukan terowong empat kali ganda lebih besar daripada Terowong Selat Inggeris. Kedua, isu kos yang dianggap melampau dan terdedah kepada isu pembaziran.

Walaupun ada menganggap projek sebegini sebagai mengarut, hakikatnya sudah wujud bukti konsep keretapi pe.lu.ru bawah laut. Pada 2018, Beijing meluluskan projek keretapi laju bawah laut pertama di dunia yang menghubungkan Ningbo ke Zhoushan. Landasan Ningbo-Zhoushan turut mempunyai seksyen terowong bawah laut yang berukuran 16.2 km panjang.

Memandangkan projek ini akan menggunakan teknologi Maglev untuk keretapi laju, ia mengundang cabaran kepada pembina landasan. Ramai percaya menerusi terowong ini, ia berperanan sebagai percubaan bagi menyelesaikan pelbagai isu teknikal membabitkan teknologi keretapi dan pembinaan landasan sebelum ia dibawa ke projek berskala besar.

Bagaimanapun, usaha merealisasikan Landasan China-Rusia-Kanada-Amerika Syarikat kini ditangguhkan. Selain didorong oleh faktor kerenggangan hubungan membabitkan keempat-empat buah negara, isu kos terus menjadi sebab ia ditolak. Bagi mereka yang menolak, lebih baik menggunakan perkhidmatan penerbangan kargo dan kapal laut dari menggunakan khidmat keretapi kargo. Lantas, untuk melihat keempat-empat negara ini bekerjasama dalam projek ini hanya sekadar angan-angan Mat Jenin.

RUJUKAN:

Dunhill, J. (2021). China Wants To Build An 8,000-Mile Underwater Train Line To The USA. IFLScience.


Sarawak Police Field Force

SARAWAK Police Field Force atau Pasukan Polis Hutan Sarawak itulah nama satu pasukan separa-tentera yang ditubuhkan sejak tahun 1940-an hasil daripada pembahagian tugasan Sarawak Constabulary yang diasaskan ketika di zaman Brooke memerintah lagi. Ianya juga adalah antara pasukan keselamatan di Sarawak yang mempunyai signifikasinya tersendiri di dalam perang-perang di hutan baik di ketika sewaktu Perang Dunia Kedua berlangsung sehinggalah ketika Sarawak menjadi sebahagian daripada Malaysia pada tanggal 16 September 1963.

Sekitar tahun 1948 setelah Sarawak menjadi jajahan kepada Koloni Mahkota Sarawak British, Unit B ditubuhkan yang mana dianggotai oleh lebih kurang 100 orang pada ketika itu. 100 orang yang pertama ini adalah antara mereka yang terbaik di kalangan Sarawak Constabulary yang dikatakan mempunyai kepakaran di dalam perang-perang di hutan atau “jungle squad”. Unit B dibahagikan kepada tiga unit platun di mana setiap satu platun adalah 100% dianggotai oleh anak Dayak Sarawak.

Pada awalnya, iaitu ketika pemerintahan Brooke sekitar tahun 1851, sudah wujud satu pusat latihan polis di Sarawak. Ianya dikenali sebagai Police Training School di Tanjung Putus, Kuching. Di sinilah pada awalnya setiap anak Sarawak yang menganggotai dunia kepolisian mendapat latihan sebenar mereka sebagai Sarawak Constabulary tanpa mengira unit. Menjelang tahun 1950 iaitu diketika Kerajaan Mahkota Sarawak British memerintah pula bagi Unit B, Sarawak Police Field Force pada ketika itu telah mempunyai pusat latihan tersendiri.

Pusat latihan yang khusus bagi Unit B ini dikenali dengan nama Sarawak Police Field Force Training School atau Pusat Latihan Polis Hutan Sarawak, Bukit Siol, Kuching. Pihak British pada masa itu telah memberikan latihan gerak gempur hutan yang lebih sempurna untuk Pasukan Polis Hutan Sarawak. Difahamkan sehinggalah satu ketika Sarawak Ranger dibubarkan, ramai bekas Sarawak Ranger telah memasuki dunia Polis Hutan Sarawak. Dek kerana itulah adalah tidak mustahil sehinggalah Sarawak membentuk Malaysia, Pasukan Polis Hutan yang ada di Sarawak adalah antara mereka yang pakar di dalam hutan.

Pembentukan Malaysia pada tahun 1963 menyaksikan Pasukan Polis Hutan Sarawak turut diserapkan menjadi sebahagian daripada pembentuk Polis Diraja Malaysia. Pada ketika itu ianya dikenali sebagai Pasukan Gerak Am (PGA) sehinggalah sekarang. Untuk konteks Sarawak, pusat latihan tetap diteruskan di Bukit Siol Police Training School sehinggalah ia dipindahkan ke PULAPOL, Borneo Heights, Kuching pada tahun 1997 .

Penglibatan Sarawak Police Field Force tidak boleh dinafikan di dalam memastikan keamanan di Sarawak. Pada ketika Perang Dunia Kedua berlangsung, atas nama Sarawak Constabulary, mereka telah berhempas pulas mempertahankan Sarawak daripada pendudukan Jepun. Mereka juga diserapkan menjadi sebahagian kepada kekuatan Sarawak yang dikenali sebagai SARFOR oleh Rajah C.V Brooke di dalam kempen pertahanan Perang Dunia Keduanya.

Manakala di ketika pemerintahan Koloni Mahkota Sarawak British yang mana menyaksikan Sarawak Police Field Force mempunyai unit yang lebih sempurna, merekalah antara galang kepada pertahanan sewaktu era konfrantasi Indonesia/Malaysia dan komunis. Pasukan Polis Hutan (PPH) ini telah ditempatkan di banyak kawasan strategik seperti di balai polis yang bersempadanan dengan negara jiran. Bersama-sama dengan anggota polis biasa, PPH sentiasa menjadi antara pakar taktikal bagi mengepalai setiap serangan yang dilakukan oleh Tentera Nasional Indonesia (TNI) sewaktu perang Ganyang Malaysia yang berlangsung dari tahun 1962 sehingga tahun 1966.

Kemudian, di ketika darurat komunis di Sarawak iaitu selepas Konfrantasi Indonesia Malaysia tamat pada tahun 1966, PPH masih lagi menjadi sandaran untuk membanteras komunis di Sarawak. Mereka sentiasa menjadi antara barisan paling hadapan ketika berlakunya serang hendap komunis di mana-mana bahagian Sarawak. PPH juga adalah antara sandaran untuk menjaga zon penampan seperti RASCOM bersama-sama dengan Sarawak Border Scouts dan tentera Malaysia.

Biar sekarang dikenali sebagai Pasukan Gerak Am dibawah panji PDRM, namun setiap budi dan keringat yang ditaburkan oleh Pasukan Polis Hutan Sarawak dilupa jangan. Bukan sedikit pengorbanan mereka di dalam memastikan keamanan yang kita kecapi sekarang. Sejarahnya bermula sejak di era Brooke sehinggalah melangkaui Sarawak, Malaysia sekarang.

Lest We Forget!

-HB-

#KamekSayangSarawakBah
#HariSarawak22Julai

Rujukan:

1. Portal Rasmi Polis Diraja Malaysia
https://www.rmp.gov.my/infor-korporate/polis-diraja-malaysia/sejarah/pasukan-polis-sarawak

2. Pusat Latihan Polis – PULAPOL, Kuching
https://www.pressreader.com/malaysia/harian-metro/20170408/283253097763846

3. Sarawak Constabulary – Borneo Oracle


Berakal Dulu Sebelum Menghina Duit Syiling Malaysia

Kewangan negara selalu mencerminkan imej dan prestij dalam hal ehwal antarabangsa. Disebabkan itu wujud sebahagian daripada rakyat yang suka membandingkan Malaysia dan Singapura. Mencontohi teladan-teladan baik itu ialah fitrah. Namun membandingkan kepingan syiling dalam bentuk hinaan terhadap Malaysia memanglah dangkal. Memanglah hantaran hinaan dibuat pada 13 November 2016, tetapi kecaman-kecaman masih lagi berlarutan sehingga hari ini. Dan itulah masalah kepada masyarakat sosial Malaysia.

Pertama sekali, setiap negara mempunyai cara-cara tersendiri untuk merekacipta matawang. Amerika Syarikat misalnya mencetakkan 1, 2 (jarang dicetak), 5, 10, 20, 50 dan 100 semuanya dengan saiz sama. Cuma motif yang berbeza; di hadapan ialah pemimpin-pemimpin bersejarah dan belakang pula peristiwa-peristiwa menarik dalam sejarah. Begitu juga dengan Malaysia, yang mencetakkan wang RM1 lebih kecil berbanding RM50 dan RM100 (mungkin untuk menjimatkan kos juga).

Memandangkan terdapat penghinaan, seharusnya matawang Ringgit secara keseluruhan diceritakan secara terperinci serta erti motif itu sendiri. Bermula sekitar 1967 apabila Bank Negara Malaysia meluluskan beberapa jenis matawang bermula dari 1 sen hingga $1000, yang setiap satu mempunyai jenis berbeza. Malah $1 hingga $1000 pula mempunyai wajah Tunku Abdul Rahman (yang $1000 mempunyai motif belakang bangunan Parlimen).

Siri cetakan diteruskan dua kali iaitu pada tahun 1982 dan 1996. Dan keluaran semasa pula bermula dari tahun 2012. Bermula dengan duit 5 sen yang dibuat dengan keluli tahan karat berbelakangkan sulur kacang 14 titik (dan lima garis melintang) bersertakan destar siga daripada budaya Kadazan-Dusun. Disambung pula dengan duit 10 sen yang dibuat pun dengan keluli tahan karat dengan lingkarannya digiling. 14 titik dan lima garisan melintang yang sama juga boleh dilihat pada permukaan belakangnya. Duit yang dihina (dengan perbandingan bersama Singapura) ini juga mempunyai corak tenunan daripada suku Mah Meri.

Duit 20 sen dibuat dengan nikel dan tembaga, bukan keluli tahan karat. Lingkarannya turut digiling. Dan selain daripada 14 titik dan lima garisan melintang, motif belakang mempunyai tiga bunga melur di hadapan destar siga. Bahan untuk 50 sen pula mempunyai nikel, tembaga dan kuprum berlingkar keras dengan corak di belakang.

Di bahagian hadapan pula setiap duit syiling ini mempunyai nilainya, tahun cetakan dan bunga kebangsaan. Wang-wang kecil ini disambung pula dengan wajah Kebawah Duli Yang Maha Mulia Tuanku Abdul Rahman, bunga kebangsaan dan corak-corak songket pada muka hadapan wang kertas. Di belakang pula terdapat wau bulan (RM1), burung kenyalang (RM5), rafflesia (RM10), penyu karah (RM20), Tunku Abdul Rahman al-Haj dan pokok sawit (RM50) dan Gunung Kinabalu serta bentuk muka bumi lembah Gunung Api (RM100).

Berdasarkan penjelasan ini, tidak boleh dinafikan bahawa wang-wang Malaysia mempunyai nilai estetika yang kaya dengan seni lagi budaya. Namun apa yang dilihat golongan penghina hanyalah bahasa semata-mata, seolah-olah terdapat isu Malaysia ketinggalan zaman kerana tidak meletakkan bahasa-bahasa Inggeris, Mandarin dan Tamil. Setepatnya nilai kebudayan pada wang Malaysia lebih tinggi daripada Singapura, yang hanya menekankan faktor sosial dan sejarah terdekat.

Memang benar wang ringgit perlu diperbaharui lagi. Terdapat beberapa cabaran terutamanya kepada golongan warga emas contohnya warna RM1 dan RM50 seakan-akan sama dan kepingan 20 sen dan 50 sen pula tidak begitu jauh berbeza dari segi saiz (dan muka hadapan). Namun menghentam negara seharusnya terhad kepada kecacatan semata-mata. Hanya kerana bahasa itu menandakan kezaliman yang dituju kepada lebih daripada 30 juta rakyat.


Kenapa Ramai Tak Puas Hati Dengan Tedros Adhanom?

Tedros Adhanom, Ketua Pengarah (DG) Pertubuhan Kesihatan Dunia (WHO) teruk kena bakor minggu ni. Mula-mula kena kecam dengan Trump, lepas tu kena tibai dengan Presiden Tsai dari Taiwan. Apasal ramai tak puas hati dengan Tedros?

Pada Selasa lepas, Trump telah kecam WHO secara terbuka di Twitter, kata WHO “China-centric” dan memberi “faulty recommendation” tentang COVID-19.

Trump merujuk kepada tindakan Tedros pada peringkat awal penularan COVID-19. Masa China kena COVID pada Januari, Tedros kata keadaan di China terkawal dan membantah negara-negara yang menghalang kemasukan warga China atau menyekat penerbangan ke China.

Ramai kritik Tedros ada bias terhadap China. Umum tahu Tedros ada hubungan yang baik dengan China semasa jadi Menteri Luar Ethiopia (2012-16). Salah satu sebab Tedros dipilih jadi DG WHO pada 2017 pun sebab ada sokongan China. Negara2 Eropah & US waktu tu prefer calon dari UK.

Selepas jadi DG WHO, antara first things yang Tedros buat ialah mengunjungi China dan bincang peluang kerjasama. Tedros siap ada nama Cina tersendiri, 谭德塞 (Tan De Sai), untuk menunjukkan dia mesra China.

Dan disebabkan bias Tedros terhadap China, dia block Taiwan daripada menyertai WHO berdasarkan prinsip Satu China. Disebabkan China klaim Taiwan sebagai sebahagiannya, China tak membenarkan Taiwan hadir dalam apa2 pertubuhan antarabangsa sebagai entiti berdaulat termasuk WHO.

Malah selepas COVID menular, WHO masih mengecualikan Taiwan dalam banyak benda termasuk bantuan dan perkongsian maklumat. Taiwan terpaksa bergantung pada diri untuk mengawal COVID. Sehingga kini, Taiwan hanya mempunyai 380 kes dan 5 kematian.

Tedros kelihatan sibuk mempertahankan China. Selain bantah orang sebut Wuhan virus, Tedros juga menyanggah negara yang bawa balik warganegara masing-masibg daripada China. Netizen Taiwan & Hong Kong bengang, maka melancarkan petisyen online mendesak Tedros letak jawatan.

Sambil membela diri daripada dakwaan Trump, Tedros tidak lupa petik nama Taiwan & kata dia merupakan mangsa “racist attack” dari Taiwan. Itu menyebabkan Presiden Tsai agak triggered dan terus keluarkan kenyataan membidas Tedros, & mengatakan Taiwan sebagai mangsa yang sebenar.

Melihat member sendiri kena gasak, negara-negara Afrika turut bekap Tedros yang merupakan DG WHO pertama dari Afrika.

Yang menariknya, US, Jepun dan Taiwan merupakan sekutu dalam hal menentang China, manakala negara-negara Afrika mempunyai hubungan baik dan pergantungan kepada China dari segi ekonomi. Kebanyakan negara Afrika termasuk Ethiopia bergantung kepada import barangan China.

Pertubuhan antarabangsa seperti UN, WHO, WTO pun tak dapat bebas daripada persengketan geopolitk antara negara-negara. Malah kes Tedros menunjukkan, kuasa-kuasa besar akan cenderung untuk naikkan orang yang akan membantu agenda mereka untuk menerajui badan-badan ini.

Dulu US naikkan orang-orang dia untuk ketuai IMF & Bank Dunia untuk memaksa negara menerima agenda ekonomi dia, sekarang China pun buat benda yang sama. Kuasa-kuasa besar, tak kira kuasa barat atau timur, kapitalis atau sosialis, perangai sebenarnya sama saja.


Siapa Yang Asaskan Teknik CPR Yang Menyelamatkan Nyawa

Dulu sungguh sangka orang yang tengah ηαzαk boleh selamat kalau beri CPR. Waktu zaman budak-budaklah; mana faham sangat konsep αjαl ketika itu. Tetapi semakin lama, baru nampak jalan yang lurus bahawa “nafas terhenti tidak semestinya αjαl … andainya αjαl, pasti nafas terhenti.” Dan semua boleh fikir sendiri – kalau nafas terhenti, mestilah jantung sudah berhenti.

Definisi perubatan untuk jantung berhenti adalah cardiac αrrest. Jantung berhenti sebenarnya berbeza untuk dibandingkan dengan serαηgαη jantung.

Kalau “jantung berhenti”, memang kegagalan jantung atas sebab tertentu. Tetapi serαηgαη jantung adalah peredaran dαrαh ke jantung yang tersumbat.

Nampak sama – tetapi berbeza. Orang yang terkena serαηgαη janung tidak perlu diberi CPR, kecuali kalau jantungnya sudah berhenti (Agatston, 2009).

Kegagalan jantung adalah langkah pertama ke arah αjαl kerana otak tidak mendapat oksigen. Jadi CPR dibuat untuk mengembalikan aliran dαrαh antara jantung ke otak, selalunya bersama hembusan dalam mulut.

Sejarah Pelaksanaan CPR

Secara rasmi, dunia mengenali CPR melalui Dr James Elam dan Dr Peter Safar. Tetapi mereka tidak ‘cipta’ CPR. Kerana titik-titik awal CPR sudah nampak sejak abad ke-15, contohnya apabila Burhanuddin Kermani di iran bercerita pasal “menekan bahagian kiri dada” (Dadmehr, et al., 2018). Burhanuddin adalah seorang doktor istana diupah Sultan Taraghay Shahrukh (Ulugh Beg) yang merupakan cucu pada Timur Gurkani.

Namun komuniti perubatan zaman dulu tidak kenal beza situasi “jantung berhenti” dan takdir “αjαl”. Mana mungkin mereka boleh bezakan kerana teknologi terhad.

Jadi dalam zaman susulan, banyak pihak lain membanting tulang untuk mengenal pasti perbezaan ini. Pembangunan sosial dalam Dunia Eropah menjadikan benua ini “zon ilmu”. Jadi bab perubatan banyak diperluas sarjana Eropah bermula abad ke-18.

Sarjana perubatan Eropah ingin mengurangkan kemαtiαη dalam kalangan kes jatuh sungai. Jadi mereka mengkaji begitu gigih. Seorang doktor kelahiran London bernama William Hawes berlαwαη arus dengan cadangan bahawa mαηgsα lεmαs masih boleh diselamatkan.

Bermula tahun 1773, beliau sanggup membayar untuk ‘mαyαt’ sesiapa saja yang baru jatuh dalam sungai. Kesanggupan Hawes membuka mata doktor lain, seperti Thomas Cogan yang tidak setuju bab ganjaran.

Gandingan Hawes dan Cogan melahirkan sebuah pertubuhan bertujuan untuk menyelamatkan mαηgsα lεmαs. Pertubuhan tersebut hari ini bernama Royal Humane Society, yang banyak berjasa dalam bab CPR.

Hawes dan Cogan melaksanakan CPR dengan tembαkαυ (Lawrence, 2019). Penggunaan tembαkαυ hanya popular selama beberapa tahun sahaja, sebelum terbukti unsur kerαcυηαη ηikotiη.

Namun berita tentang CPR sudah sensasi merentasi Lautan Atlantik di bumi Amerika, dimana pada Mei 1782 seorang kanak-kanak bernama Rowland Oliver terjatuh dalam Sungai Delaware.

Keluarga Oliver perasan yang anak mereka sebenarnya masih ada ηyαwα. Jadi mereka mula menampar dan menyapu αlkοhοl pada seluruh tubuh badannya.

Apabila doktor sampai, mereka rendamkan kaki Rowland dalam air panas dan tuang cecair emetik dalam tekak Oliver. 20 minit kemudian, Oliver ‘hidup semula’.

Rangsangan Jantung Bertambah Baik

Saban zaman pengamal perubatan belajar banyak benda tentang jantung. Mereka tidak menggunakan tembαkαυ atau cecair emetik. Mereka menumpukan perhatian pada jantung dan paru-paru.

Kedatangan James Elam dan Peter Safar kemudian merevolusikan ilmu ini, dengan cara menunjukkan kaedah CPR yang betul.

Dan James Jude pula siap menggunakan CPR secara praktikal. Semasa membeδαh seorang wanita, Jude mendapati jantung pesakitnya tiba-tiba terhenti.

Ikut protokol, beliau kena cepat pοtοηg dada untuk urut jantung secara manual. Tetapi beliau sekadar menekan dari luar… dan jantungnya kembali berdenyut.

Teknik ini menimang nama “closed-chest” yang kemudian dikaji secara amali pada 20 pesakit – 20 bulan hingga 80 tahun. Apabila jantung mereka berhenti, pengkaji menggunakan teknik ‘closed-chest’ Jude. Jantugn 14 pesakit kembali berdenyut, membuktikan teknik ini benar-benar berfungsi.

RUJUKAN:

Agatson, A. (2009, April 20). How to help a heart (ditapiskan) victim. Everyday Health.

Dadmehr, M., et al. (2018). Chest compression for syncope in medieval Persia. European Heart Journal. 39 (29): 2700-2701.

Lawrence, I. (2019, April 25). Saving Lives With A Puff Of Smoke? Science Museum.


Lima Kisah Romantis Semasa P3rang

Entah bagaimanakah agaknya anggota tentera yang sedang bertemp*r di medan per*ng fikir ketika terpaksa meninggalkan pasangan mereka demi kedaulatan tanahair atau amanah negara.

Berikut adalah 5 kisah cinta dalam dunia per*ng dan ketenteraan yang mungkin boleh dikatakan paling romantis dan mungkin tidak pernah anda dengar selama ini.

Namun untuk lima kisah terbaik yang disusun mengikut pandangan penulis sendiri ini rata-ratanya hanya berlatarkan zaman Per*ng Saudara Amerika, Per*ng Revolusi, Per*ng Dunia Kedua dan Per*ng Dingin.

Dear John? Top Gun? Pearl Harbor? Lupakan, kerana beberapa kisah cinta tentera yang paling romantis pilihan penulis ini berasal dari kehidupan sebenar.

Kita mungkin akan merasai cinta itu jika kita sempat diberi peluang membaca diari dan surat cinta dari kekasih yang entah masih hidup atau sudah m*ti di tengah medan per*ng boleh menjadi samada berita gembira atau berita sedih, sebagaimana mereka yang telah bergelar atuk dan nenek mungkin pernah lalui dahulu.

CINTA KE AKHIR HAYAT VETERAN PER*NG REVOLUSI

Mungkin sudah rezeki Daniel Bakeman selaku pesara tentera yang pernah berjuang dalam Per*ng Revolusi di Amerika, untuk hidup pada tempoh yang cukup lama hingga dapat menyaksikan berakhirnya Per*ng Saudara.

Dia meninggal dunia pada usia 109 tahun, isterinya, Susan meninggal dunia beberapa tahun sebelumnya, lalu menjadikan tempoh perkahwinan mereka berusia 91 tahun!

Walaupun tarikhnya masih diperdebatkan, pasangan itu jelas terbukti telah berkahwin ketika Bakeman berusia 12 tahun dan Susan berusia 14 tahun.

Bakeman dan Susan dikurniakan lapan orang cahaya mata dan pasangan ini telah bersama-sama mengharungi susah dan senang dalam kehidupan yang mencabar ini.

Bukan sahaja Bakeman berkhidmat di medan temp*r dalam peper*ngan yang berlanjutan selama 10 tahun, tetapi mereka pernah beberapa kali berpindah setelah terselamat dari kebakaran rumah dalam tiga kejadian yang berbeza.

Bakeman digambarkan sebagai “seorang yang cerdas dan bersemangat waja serta amat mencintai kehidupan.”

Susan merupakan seorang wanita yang sentiasa aktif. Walaupun ketika usianya telah menjangkau 105 tahun, dia masih gemar menunggang kuda dan memandu kereta sendiri untuk mengunjungi keluarga pada tahun-tahun terakhirnya kehidupannya.

WANITA MEMASUKI GARIS KEDUDUKAN MUSUH DEMI KEKASIHNYA

Arabella Barlow adalah seorang wanita yang berusia 10 tahun lebih tua daripada suaminya Frank. Dia merupakan seorang sosialit dari New York manakala Frank pula adalah seorang peguam.

Mereka berkahwin pada 20 April 1861, pada hari yang sama Frank mendaftar dalam Tentera Kesatuan untuk menyertai sebagai sukarelawan dalam Per*ng Saudara.

Untuk beberapa tahun akan datang, Frank terlibat dalam beberapa pertemp*ran dan memperoleh kenaikan pangkat dengan cepat.

Arabella menawarkan diri untuk membantu tentera sebagai seorang jururawat dan kadang-kala dia akan mengunjungi kem dimana Frank ditempatkan.

Semasa Pertemp*ran Gettysburg, Frank tercedera parah setelah dia ditembak beberapa kali dibahagian sisi dan belakangnya.

Ketika keadaan sedang reda seketika, seorang jeneral dari pihak musuh iaitu pihak Konfederasi menemui Frank terbaring tak bermaya di medan per*ng dan telah memutuskan untuk membantu Frank dengan memberinya air.

Frank memberitahu kepada musuhnya itu bahawa isterinya berada tidak jauh dari situ dan dia ingin isteirnya dimaklum tentang keadaannya.

Arabella kemudian diiring oleh Tentera Kesatuan sebelum disambut oleh pengawal Konfederasi untuk menemui Frank yang sedang ditawan dan tercedera.

Walaupun doktor pihak Confederare menjangkakan bahawa Frank tidak akan mampu bertahan, ketibaan Arabella ternyata membuahkan hasil.

Frank hanya perl*kan sentuhan cinta Arabella yang telah merawatnya, dan ya, isterinya berjaya menyelamatkan nyawanya.

ASKAR P*RANG SAUDARA YANG TERKORB*N DALAM DAKAPAN KEKASIHNYA

John Pelham adalah seorang anggota tentera dari unit artileri Konfederasi yang digelar oleh Jeneral Robert E. Lee sebagai “The Gallant Pelham.”

Semasa musim sejuk di Fredericksburg, VA, Pelham telah menjalinkan hubungan persahabatan yang berputik menjadi hubungan cinta dengan gadis tempatan bernama Bessie Shackelford.

Bessie tinggal di kawasan pedalaman bersama lima adik beradiknya yang lain, rumahnya hanya di seberang jalan dari kuarters utama tentera namun laluannya terlalu berlumpur.

Pelham bersama-sama seorang rakan seperjuangannya berusaha membina jambatan papan bagi menyeber*ngi jalan yang berlumpur supaya mereka dapat mengunjungi Bessie dan lima adik beradiknya.

Semasa Pelham sedang menunggang kuda untuk mara menyertai satu pertemp*ran berdekatan dengan dataran di Kelly’s Ford, sebiji peluru artileri telah mencederakan Pelham.

Pelham dibawa oleh rakan-rakannya ke kediaman Shackelford, di mana disitulah Bessie berusaha sedaya upaya mencuci dan membalut l*ka di kepala Pelham namun Pelham meninggal dunia pada malam itu juga di dalam dakapan Bessie.

PASANGAN KEKASIH WWII ‘REUNION’ SETELAH 70 TAHUN MELALUI INTERNET

Norwood Thomas adalah seorang bekas tentera Amerika Syarikat yang ditempatkan berhampiran kota London semasa Per*ng Dunia Kedua berlangsung.

Di sana juga, dia telah bertemu dan berkenalan dengan seorang gadis Britain bernama Joyce Durant. Kedua-duanya akhirnya saling jatuh cinta, dan mereka mula bertukar surat dan hadiah sepanjang Per*ng Dunia Kedua.

Pada peristiwa Pendaratan D-Day, Thomas melakukan penerjunan di Normandy dengan unit Airborne ke-101.

Selepas berakhirnya per*ng, Thomas pulang ke kampung halamannya manakala Durant telah berpindah ke Australia.

Mereka berdua telah terputus hubungan semenjak saat itu dan kedua-duanya juga masing-masing telah berkahwin dengan orang lain.

Namun siapa sangka, 70 tahun kemudian, ketika Durant menerima sebuah komputer, dia berusaha mempelajari cara untuk menggunakan internet dan media sosial.

Dia cuba menjejaki Thomas dan akhirnya mereka ditemukan melalui platform media sosial Skype.

Thomas ketika itu kebetulan telah bergelar duda dan Durant telah lama bercerai. Mereka amat mengharapkan agar mereka berdua dapat bertemu dan saling berpeluk antara satu sama lain sekali lagi.

Dengan bantuan oleh laman web GoFundMe dengan tajaan tambang oleh syarikat penerbangan Air New Zealand, Thomas berjaya terbang ke Australia pada tahun 2016 di hari Valentine, akhirnya mereka dapat bersua muka setelah 70 tahun terpisah.

TERPISAH SELAMA 11 TAHUN KERANA PER*NG DINGIN

Woodford McCellan, seorang warganegara Amerika Syarikar telah bertemu jodoh dengan Irina di Russia pada tahun 1972 ketika dia melawati negara Soviet itu bersama dengan kumpulan pelancong.

Dia berjaya memperoleh visa sementara, dan pasangan kekasih itu melangsungkan perkahwinan pada tahun 1975.

Mereka berpisah beberapa bulan kemudian setelah visa McCellan telah tamat tempoh, maka dia harus kembali ke Amerika Syarikat.

Malangnya, pasangan yang tidak bersalah ini terpaksa menunggu dengan penuh sabar selama 11 tahun berikutnya dalam usaha mereka untuk disatukan kembali.

Tetapi dasar yang ditetapkan oleh pemerintah Soviet semasa Per*ng Dingin menjadikan impian kedua suami isteri ini mustahil. Sebagai rakyat Amerika Syarikat, McCellan telah disekat dari memasuki sempadan Russia, dan Irina juga tidak diberi keizinan untuk berhijrah ke Amerika Syarikat.

Namun Irina akhirnya diizinkan melawati negara Amerika Syarikat pada tahun 1986. Irina telah menterjemahkan kisah perjuangan cinta mereka didalam buku karangannya, Of Love and Russia.

RUJUKAN:


Rakaman Buaya Kena Makan Sampai Tinggal Rangka Di Dasar Laut Didedahkan!

Jarang kita dengar buaya jadi mangsa penghuni dasar laut. Tetapi itulah yang terjadi apabila penyelidik-penyelidik dari Konsortium Marin Universiti-Universiti Louisiana (LUMCON) menjatuhkan bangkai tiga ekor buaya ke dasar laut Teluk Mexico. Ini bagi menguji sama ada haiwan-haiwan dasar laut bertindak balas terhadap bangkai ini atau tidak. Dan hasilnya amat mengejutkan menerusi video di bawah:

Jadi, mengapa LUMCON memilih buaya sebagai bahan eksperimen? Terdapat puluhan spesies buaya yang ditemui di seluruh dunia dengan sebahagiannya dikesan berada di kawasan pesisir pantai. Ia boleh saja muncul akibat banjir, migrasi normal atau mencari makanan. Jika buaya ini mati di kawasan berkenaan, maka ia akan tenggelam ke dasar laut sebagai santapan penghuni kawasan berkenaan.

Jika ini berlaku dalam era pra-sejarah, ia sememangnya sesuatu yang normal. Perlu diingat, pada ketika itu, pemangsa-pemangsa utama laut ialah ichthyosaur, mosasaur dan plesiosaur. Seperti mana bangkai ikan paus hari ini, bangkai pemangsa-pemangsa ini akan tenggelam ke dasar laut dan menyumbang kepada kandungan karbon dasar laut.

Mungkin ada menganggap ini sebagai sesuatu yang aneh dan di luar kebiasaan. Tetapi penemuan bangkai buaya di tepi pantai bukan perkara baru. Misalnya, pada 2014, bangkai seekor buaya yang berukuran 3 meter panjang ditemui di Folly Beach, South Carolina. Tiga tahun sebelumnya, beberapa bangkai buaya ditemui di muara Sungai Atchafalaya semasa banjir melanda beberapa kawasan di Mississippi.

Jadi, apa yang berlaku kepada ketiga-tiga bangkai buaya LUMCON itu? Untuk buaya pertama, ia dikerumuni oleh isopod gergasi merah jambu, spesies pembangkai yang gemar makan dengan pantas. Dalam tempoh 24 jam, isopod berjaya menembusi kulit buaya yang tebal dan makan semua daging bangkai berkenaan.

Untuk bangkai buaya kedua pula, dalam tempoh 51 hari, yang tinggal cuma tengkorak dan tulang belakang. Isopod sudah pasti mengerumuni bangkai kedua. Tetapi saintis mendapati wujud spesies baru cacing pemakan tulang dari keluarga Osedax yang turut dikenali sebagai cacing zombi. Ini merupakan kali pertama spesies cacing sebegini ditemui di Teluk Mexico.

Sementara untuk bangkai ketiga pula, tidak diketahui apa yang berlaku. Apabila ia diperhatikan semula lapan hari kemudian, bangkai tersebut hilang dibawa oleh pembangkai yang enggan mendedahkan identitinya. Para saintis dari LUMCON hanya tahu tali yang mengikat beban dan belenggu pada bangkai telah putus sama sekali. Dengan mengira berat bangkai dan kekuatan gigitan diperlukan untuk memutuskan tali-tali pada bangkai, ia dilakukan sama ada oleh jerung Greenland atau sixgill.

RUJUKAN

Evans, K. (2020, 16 Januari). Scientist Dropped Dead Alligators Onto The Seafloor, And Discovered A New Bone-Eating Creature. IFLScience.

Dixon, R. (2020, 8 Januari). Alligators in the Abyss: Part 2. Deep Sea News.


Latar Belakang

Di Jabatan Ketua menteri Sarawak terdapat satu unit yang dikenali sebagai Unit Pembangunan Usahawan dan Industri Halal (UPUIH)

UPUIH bermula sebagai bahagian perancangan  dan Penyelidikan di bawah Pejabat Setiausaha Kewangan Negeri pada tahun 1998.

Namun ada beberapa perubahan yang telah dilakukan dan UPUIH kini di bawah kelolaan Timbalan Menteri. Tumpuan khusus diberikan kepada pembangunan usahawan bumiputera melalui pendekatan yang lebih efektif dan menyeluruh.

Pembangunan perniagaan yang agresif telah dilakukan bukan sahaja dalam bentuk latihan diberikan malah dari aspek seperti promosi, pemasaran, penjenamaan, pembungkusan, pelabelan, peruntukan pembiayaan dan juga premis perniagaan.

Bagaimana Dana Dari Teraju Membantu?

Mengikut Warta Kerajaan Sarawak yang diterbitkan pada 31 Mei 2016, Kementerian Pembangunan Perindustrian (MID) Sarawak dan UPUIH di bawah jabatan Ketua Menteri telah digabungkan dan akan dijenamakan semula menjadi Kementerian Perindustrian dan Pembangunan Usahawan, Perdagangan ,Pelaburan (MIETI) Sarawak pada masa hadapan.

Pembangunan Industri Halal & Keusahawanan (HIED) di bawah MIETI

Sarawak bertanggungjawab untuk menerajui dan menyusun perancangan, hala tuju dan pembangunan perniagaan di Sarawak.

Objektif utama HIED adalah untuk memudahkan dan menyokong pembangunan keusahawanan dan industri Halal di Sarawak, di samping meningkatkan dan membangunkan serta menarik penyertaan bumiputera dalam bidang industri Halal di Sarawak


Camfecting – Pencerobohan Siber Melalui Kamera

Sama ada kita menggunakan Zoom, Skyper ataupun Googlee Meet, kemara web (webcam) pada laptop kita mungkin tidak seaktif seperti zaman pandemik ini yang semua urusan perlu dilakukan di dalam talian. Banyak peranti elektronik kita seperti tablet, telefofn bimbit, desktop dan laptop mempunyai kamera untuk urusan kerja dan bersosial.

Walau bagaimanapun, kelebihan penggunaan kamera web ini menjadikan kita mudah terdedah dengan serangan dalam talian dikenali sebagai “camfecting” – penggodam (hacker) mengawal kamera kita daripada jauh. Mereka melakukan perkara ini dengan memastikan lampu kamera berada dalam keadaan “off” padahal kamera sedang beroperasi.

Banyak peranti berkamera yang kita miliki tidak begitu selamat. Kajian menunjukkan secara global, lebih daripada 15,000 peranti kamera web bersedia untuk diakses oleh penggodam tanpa perlu digodam pun.

Mark Zuckerberg mempunyai tip bagaimana untuk berlindung daripada serangan camfecting. Apabila laptop kita ditutup, kameranya tidak aktif. Walau bagaimanapun, ramai antara kita menjadikan laptop dalam keadaan hibernasi. Laptop dalam keadaan hibernasi dapat digodam oleh penggodam dan kamera kita dapat diaktifkan. Zuckerberg sendiri akui bahawa dia selindung kamera webnya supaya tidak dapat dilihat walaupun aktif dan selindung mikrofonnya supaya tidak didengari.

Jumlah imej yang ditangkap melalui kamera tanpa kebenaran agak rendah rekodnya. Hal ini kerana ramai mangsa yang terkena serangan camfecting tidak menyedari bahawa mereka telah terjejas. Biasanya serangan camfecting dibuat untuk mendapatkan lebih banyak maklumat tentang mangsa untuk melakukan penipuan (scam).

Terdapat dua kaedah lazim yang digunakan dalam serangan camfecting. Pertamanya dikenali sebagai RAT (Remote Administration Tool) seperti virus trojan yang dihantar melalui emel. Keduanya berlaku melalui mesej palsu oleh orang yang diragui.

Apabila virus trojan menjangkiti laptop, bukan sahaja kamera yang terkesan, tetapi seluruh laptop terkesan termasuk gambar, fail, maklumat dan seluruh isi kandungan dalam laptop tersebut.

Kemampuan untuk memasang RAT telah muncul beberapa tahun yang lalu. Pada tahun 2015, RAT dapat dibeli di internet dengan harga $40. Perisian berbahaya seperti malware dapat dihantar melalui email, pautan (attachment) dan pemacu kilat (flash drive).

Menampal pita hitam ataupun putih pada kamera adalah jalan penyelesaian paling mudah dan tidak rumit. Pastikan anda tutup laptop anda apabila tidak digunakan. Jangan biarkan laptop anda berada dalam keadaan hibernasi yang boleh menarik perhatian penggodam.

Pastikan anda menggunakan kata laluan (password) untuk laptop dan sebarang akaun anda. Pastikan juga anti-virus anda selalu berada dalam keadaan aktif. Banyak godaman kita dapat elak apabila kita tidak berkongsi kata lalu kepada orang lain, tidak menekan pada pautan (link) yang diragui dan sentiasa “bersihkan” perisian peranti anda. Tindakan ini semua adalah suatu kelaziman (common sense) bagi kita.

Tetapi kalau bab kamera, kita akan tertanya-tanya sama ada kita berada dalam keadaan selamat. Maka, ambillah Tindakan yang sewajarnya untuk keselematan diri anda.

RUJUKAN:

15,000 webcams vulnerable to attack: how to protect against webcam hacking. https://blog.malwarebytes.com/hacking-2/2019/09/15000-webcams-vulnerable-how-to-protect-webcam-hacking/

Mark Zuckerberg tapes over his webcam. Should you?. https://www.theguardian.com/technology/2016/jun/22/mark-zuckerberg-tape-webcam-microphone-facebook